KUMITAT PERMANENTI DWAR L-AMBJENT U L-IPPJANAR TAL-IŻVILUPP

(Rapport Uffiċjali u Rivedut)

Laqgħa Nru. 3

L-Erbgħa, 10 ta' Lulju, 2013

Stampat fl-Uffiċċju ta' l-Iskrivan

Prezz €2.50

Laqgħa Nru. 3

L-Erbgħa, 10 ta' Lulju, 2013

Il-Kumitat iltaqa' fil-Palazz, il-Belt Valletta, fis-6:43 p.m.

Il-Minuti tal-Laqgħa Nru. 2 li saret fit-8 ta' Lulju 2013 ġew konfermati.

THE CHAIRPERSON (Onor. Marlene Farrugia): Nagħti merħba lil kulħadd u ngħaddu mal-ewwel għall-item li għandna fuq l-aġenda llum.

DISKUSSJONI DWAR ITEMS 2 U 3 TAL-MEPA CIRCULAR 01/13

THE CHAIRPERSON: Insejjaħ lill-uffiċjali konċernati sabiex jingħaqdu magħna madwar il-Mejda ħalli jkunu jistgħu jipparteċipaw fid-diskussjoni.

Il-Perit Vincent Cassar, is-Sur Johann Buttigieg u l-Perit Alexander Borg, Chairman, Chief Executive Officer u Kap tad-Direttorat tal-Enforcement, MEPA, rispettivament ingħaqdu madwar il-Mejda.

THE CHAIRPERSON: Jien nixtieq li naqbdu item 2 taċ-ċirkolari, biċċa biċċa, nispjegawh lill-Membri, imbagħad il-Membri jkollhom iċ-ċans jagħmlu l-kummenti tagħhom.

IS-SUR JOHANN BUTTIGIEG (Chief Executive Officer, MEPA): Sal-lum il-proċedura tal-compliance certificate hija regolata b'żewġ ċirkolari, PA Circular 2/96 u Ċirkolari 2/98.

Is-Circular 2/96 prattikament fi ftit kliem tgħid li compliance certificate jista' joħroġ biss fejn l-iżvilupp huwa fl-intier tiegħu skont il-permess.

Wara sentejn kienet inħasset il-ħtieġa li persuni li ma jkollhomx x'jaqsmu ma' dik l-illegalità, li ma jkollhomx kontroll fuq dik l-illegalità u li ma twaqqafx lill-Awtorità milli tneħħi dik l-illegalità, seta' jinħarġilhom compliance certificate.

THE CHAIRPERSON: Jiġifieri jiena qed nifhem li fi żvilupp li jappartjeni għal iktar minn persuna waħda, dawk in-nies li jkunu skont il-liġi jista' jinħarġilhom compliance certificate u dawk li mhumiex ma jinħarġilhomx imma ma jwaqqafx li joħroġ ta' dawk li huma compliant.

IS-SUR JOHANN BUTTIGIEG: Fil-fatt illum qed naraw sitwazzjonijiet fejn attwalment hemm żvilupp li huwa bil-permess, imma hemm biċċiet minnu mingħajr permess u s-sid hemmhekk ikollu kontroll fuq il-partijiet illegali.

Stajna naraw il-ħtieġa ta' ċerti nies fejn jinħareġ il-compliance għal dik il-parti legali u qegħdin nipproponu f'din iċ-ċirkolari li dawk il-partijiet illegali jiġu ssiġillati u titħallas garanzija bankarja ta' €200 għal kull metru kwadru b'capping sa €1 miljun biex l-Awtorità ikollha l-flus diġà f'idejha biex f'każ li ma jitneħħiex l-iżvilupp sa massimu ta' tliet snin, l-Awtorità tkun tista' tneħħi dik l-illegalità hi.

Forsi wieħed jistaqsi minn fejn ġiet is-somma ta' €200 għal kull metru kwadru.

Mill-esperjenza li kellna tul dawn l-aħħar 15-il sena nafu li l-Awtorità tiswiha bejn wieħed u ieħor ftit inqas minn €100 għal kull metru kwadru biex tneħħi llegalità u dawk jinkludu l-ispejjeż tal-MEPA, l-ispejjeż tal-pulizija u l-ispejjeż tal-kuntrattur.

Allura f'din il-policy rduppjajna dak l-ammont biex inkunu ċerti li attwalment inkunu qed inkopru l-ispejjeż kollha u qed niġbru l-flus minn qabel biex inkunu nistgħu nneħħu l-illegalità f'każ li dak li jkun ma jkunx ġab il-permess fi żmien tliet snin.

Bħalissa waħda mill-ikbar problemi li għandha l-MEPA hija fondi biex tagħmel numru ta' azzjonijiet.

THE CHAIRPERSON: Ippermettili nwaqqfek ftit hawnhekk ħalli nistieden kummenti mill-Membri fuq safejn spjegajt s'issa.

CLAUDIO GRECH: Madam Chairperson, xtaqt nistaqsi jekk aħniex se nimxu pass pass maċ-ċirkolari u nagħmlu d-domandi tagħna fuq kull parti jew jekk huwiex se jispjega li jidhirlu hu mill-partijiet taċ-ċirkolari.

Qed ngħid hekk għax iċ-ċirkolari fiha ċertu dettall .…

THE CHAIRPERSON: Fil-fatt qed nimxu maċ-ċirkolari u qed nitlob spjegazzjoni oltre minn dak li hemm miktub in black and white u proprju waqqaftu biex aħna nkunu nistgħu nikkummentaw fuq kull biċċa, għax inkella nibża' li nħallu barra xi dettall.

Din il-biċċa li għadu kif spjega s-Sur Buttigieg hija l-parti kruċjali tagħha u nistieden li d-diskussjoni tibda imbagħad inkomplu minn hemmhekk.

L-Onor.

CHARLES BUHAGIAR: Jekk m'iniex żbaljat, bħalissa s-sistema, kif spjegaha s-Sur Buttigieg, qiegħda li meta għandek binja, pereżempju blokk ta' sitt appartamenti mibnijin u għandek wieħed minnhom li għandu xi ħaġa li mhijiex skont il-permess, il-ħamsa l-oħra jistgħu jingħataw compliance certificate jekk huma ta' different owners.

Din kulma qed tagħmel huwa li f'każ meta mhumiex ta' different owners imma huma tal-istess owner, il-partijiet li huma legali se jingħataw compliance u l-parti li mhijiex legali jew li fiha illegalitajiet se tiġi blokkata.

IS-SUR JOHANN BUTTIGIEG: Nistgħu nieħdu eżempju prattiku.

Illum, jekk għandek grupp ta' sitt appartamenti u għandek il-penthouse bla permess, jekk tkun is-sid tal-blokka kollha, jien ma nagħtik l-ebda compliance, mentri b'din iċ-ċirkolari issa qed ngħidu li nagħtik il-compliance għal dawk il-ħamsa li għandek bil-permess u għal dak il-wieħed li m'għandekx permess nissiġillahulek u barra minn hekk, trid tagħmel garanzija lill-Awtorità biex jiena jkolli l-flus diġà minn qabel biex inkun nista' inwaqqgħalek jekk inti ma tneħħix l-illegalità fi żmien tliet snin.

CHARLES BUHAGIAR: Din tal-illegalità fil-Liġi tal-Planning tiftaħ ħafna affarijiet.

Pereżempju klijent tiegħi għandu garaxx u fuqu għandu l-appartamenti mibnijin skont il-permess, imma qed juża l-garaxx biex jaħżen fih bħala warehouse.

Din lanqas hi kwestjoni li tissiġillahulu għax il-garaxx bil-permess qiegħed.

Jien naħseb li f'każijiet bħal dawn, il-multa hija ftit għolja.

Jista' ikollok każ ieħor fejn għandek għall-argument blokk ta' appartamenti li huma mibnijin b'mod illegali, imma f'xi appartament minnhom għamlu xi alterations li mhumiex skont il-permess.

Jekk dan huwa appartament ta' 130 metru qed tgħidu jrid jagħmel garanzija ta' €26,000 biex tagħtih il-permess.

Naħseb li €200 għal kull metru kwadu f'każ li l-illegalità tkun tali li tfisser li se twaqqa' binja, tagħmel sens, imma f'każ li l-illegalità hija pereżempju minor infringement, naħseb li hija tassattiva ħafna.

Apparti minn hekk, hemm l-issue ukoll li l-illegalità trid tkun tali li ma tippreġudikax, jekk inti tagħti l-compliance, il-partijiet l-oħrajn tal-binja li jistgħu jiġu sanzjonati.

Jekk l-illegalità hija tali li ma tistax tiġi ssanzjonata, allura mbagħad x'jiġri?

Pereżempju għandek garaxx mibni fuq 15-il filata meta suppost qiegħed mibni fuq 13-il filata u għandek il-binjiet fuqu.

X'se tagħmel f'dak il-każ?

IS-SUR JOHANN BUTTIGIEG: Fil-fatt iċ-ċirkolari tagħti l-prerogattiva f'idejn l-Awtorità; hija l-Awtorità li tiddeċiedi jekk attwalment tistax taġixxi biex tneħħi dik l-illegalità u f'każ li hi tkun tista' taġixxi biex tneħħi dik l-illegalità, allura hemmhekk toħroġ il-compliance.

Jekk hi ma tistax taġixxi biex tneħħi dik l-illegalità allura l-compliance għandha dritt li ma toħorġux u dik qiegħda wkoll bħala parti miċ-ċirkolari.

IL-PERIT ALEXANDER BORG (Kap tad-Direttorat tal-Enforcement): Xtaqt inżid xi ħaġa għad-domanda tal-Onor.

Buhagiar dwar li ċ-ċifra ta' €200 għal kull metru kwadru għall-use of basement hija għolja.

Kif diġà semmejna, il-biċċa illegali tiġi ssiġillata, jiġifieri jekk hemm xi użu llegali dan mhux se jiġi condoned, imma jrid jieqaf inkella jiġi ssiġillat.

Jekk hemm internal alterations probabbli lanqas għandek bżonn xejn biex jgħaddu.

CHARLES BUHAGIAR: Imma li qed ngħid jien huwa li inti xorta tiċċarġja għax iċ-ċifra hija bbażata fuq il-fatt ta' jekk tiġi biex twaqqa', imma mhux kull illegalità titwaqqa', hemm illegalitajiet li tista' tindirizzahom b'modi oħrajn.

Jiena naħseb li €200 għal kull metru kwadru hija ġusta meta qed nitkellmu fuq illegalitajiet li jinvolvu tneħħija ta' bini, imma meta jinvolvu illegalitajiet differenti, bħal pereżempju użu, jew inkella għamel kamra iktar milli għandu fil-permess, naħseb li hija ftit iebsa li timponilu dik is-somma fuq il-flat kollu.

IS-SUR JOHANN BUTTIGIEG: Il-€200 għal kull metru kwadru mhumiex fuq il-post kollu imma fuq dik il-parti li hija llegali.

CHARLES BUHAGIAR: Imma jekk dan għandu appartament li fih għandu kamra żejda, mhux tissiġilla l-appartament trid kif qed tgħid inti?

Jew fhimt ħażin jien?

IL-PERIT ALEXANDER BORG: Nistgħu nissiġillaw il-kamra.

TONI BEZZINA: F'każ ta' illegalità pereżempju fi tromba ta' taraġ tiġi ssiġillata t-tromba tat-taraġ?

Imbagħad kif se jaċċessa s-servizzi?

Jien għandi każ ta' illegalità fuq tromba ta' taraġ.

IS-SUR JOHANN BUTTIGIEG: Għalhekk hija fil-prerogattiva tal-Awtorità jekk għandhiex toħroġ il-compliance jew le.

Jekk b'dik il-compliance li qed noħorġu jiena m'iniex nippreġudika lili nnifsi bħala Awtorità milli attwalment nista' inneħħi l-illegalità, allura m'hemmx raġuni għalfejn ma noħroġx il-compliance.

Jekk hemm xi ħaġa li lili qed tipprekludini milli noħroġ dan il-compliance fil-futur, allura hemmhekk ma noħorġux.

THE CHAIRPERSON: L-Onor.

CLAUDIO GRECH: Sinjura Chairperson, jiena xtaqt forsi qabel ma nibda d-domandi xi ħadd jispjegali jekk policy bħal din tkunx diġà daħlet fis-seħħ qabel ma ġiet hawnhekk.

Jiġifieri din ġiet purament hawnhekk għall-informazzjoni tagħna u għal xi domandi tagħna, jew ġiet hawnhekk biex ikollha xi forma ta' clearance u jistgħu jsiru xi forma ta' emendi qabel ma tiġi fis-seħħ?

Qed nistaqsi dan qabel ma nibda nagħmel id-domandi tiegħi.

THE CHAIRPERSON: Policy bħal din ġiet riferuta lil dan il-Kumitat għad-diskussjoni u għall-input tagħna.

Aħna mbagħad nagħmlu rapport lill-Parlament imbagħad jiġi kkunsidrat l-input tagħna biex imbagħad tiġi fis-seħħ.

Jiġifieri biex nirrispondi għad-domanda tiegħek, le għadha ma daħlitx fis-seħħ.

CHARLES BUHAGIAR: Aħna għandna dritt nemendawha, jiġifieri aħna għandna dritt li pereżempju €200 nagħmluha €50 għax għadha ma ġietx fis-seħħ.

THE CHAIRPERSON: Jew inkella nemendawha mod ieħor.

CLAUDIO GRECH: Għax jekk konna nagħmlu d-domandi sempliċement for information, kienet tkun differenti.

Forsi ċ-Chairman tal-MEPA jista' jispjegalna ftit x'inhuma l-motivazzjonijiet ewlenin li l-Awtorità ħasset li għandha tbiddel din il-policy.

Milli fhimt, din hija policy li ilha xi ftit li ġiet fis-seħħ.

THE CHAIRPERSON: Mhijiex fis-seħħ, qed tinħema issa.

CLAUDIO GRECH: Ħalli nikkoreġi ruħi.

Il-policy viġenti li hemm illum ilha fis-seħħ.

IS-SUR JOHANN BUTTIGIEG: Huwa requirement fil-liġi li attwalment jinħareġ compliance certificate.

CLAUDIO GRECH: Hekk hu, fil-fatt f'articles 90 u 93.

Jiġifieri qed naqblu, però d-domanda tiegħi hi x'kienu l-motivazzjonijiet li wasslu għaliha.

Jidher li din ħadtuha bħala priorità kbira għax tista' tgħid hija waħda mill-ewwel affarijiet li saru.

X'inhuma l-motivazzjonijiet – hawn iċ-Chairman forsi jista' jispjegalna hu – għaliex qed tressqu din il-policy u qed tressquha bil-metodoloġija li qed tressquha?

Jien nimmaġina li saru studji u analiżi dettaljati.

Pereżempju, l-Onor.

L-ewwel domanda tiegħi hija x'inhi l-motivazzjoni u x'jimmotiva l-metodu ta' kif ġiet strutturata.

Imbagħad ovvjament għandi aktar domandi speċifiċi fuq dak li qal is-Sur Buttigieg.

IS-SUR VINCENT CASSAR (Chairman, MEPA): L-għan prinċipali warajha hu biex tipprova tnaqqas l-irregolaritajiet li qegħdin isiru fil-proċess tal-bini.

Bħalma tafu, ikun hemm ħafna każijiet fejn ikollok il-permess imma l-owner li għandu l-permess ma jkunx qiegħed jimxi ma' dak il-permess u allura jkun qiegħed joħloq illegalità; jew iżid sular żejjed jew iżid kamra żejda jew addirittura ma jżommx mal-pjanti li jkunu sottomessi.

Allura wieħed irid jindirizza dik il-parti l-ewwel nett li tipprova tnaqqas dawn l-irregolaritajiet biex ma jkollniex għalfejn noqogħdu nidħlu bl-enforcement kull darba.

Lilna l-enforcement jiswielna l-flus, meta mmorru għad-direct action tiswielna l-flus ukoll u mbagħad biex nirkupraw dawk il-flus irridu noqogħdu mmorru l-qrati u niftħu l-kawżi bl-ispejjeż kollha li dan iġib miegħu.

Il-kwestjoni tal-€200 għal kull metru kwadru hija bbażata fuq il-costs li qegħdin jiswew lilna bħala MEPA biex nagħmlu d-direct action.

Jiġifieri hemmhekk qegħdin nikkalkulaw fuq il-past experience li għandna li minn dawk il-€200, jekk dan ma jadoperax ruħu u jġib il-permess, jew addirittura jekk ma jġibx il-permess iwaqqgħu hu u jkollna mmorru aħna għad-direct action, we are recovering the cost, fis-sens li m'għandniex għalfejn noqogħdu niġru warajh wara, imma għandna l-garanziji bankarji li qegħdin jagħmlu tajjeb għal dan.

IS-SUR JOHANN BUTTIGIEG: Jekk ma jimpurtax nixtieq inżid xi ħaġa fuq dak li qal iċ-Chairman.

Bħalissa l-Awtorità għandha 'l fuq minn 5,000 każ għal direct action.

Kieku jirnexxielna mqar inneħħu ftit minnhom, jew li dak li jkun jirregola ruħu, jew inkella nagħtu l-opportunità biex attwalment inkunu nistgħu nnaqqsu daqsxejn minn dak l-ammont, naħseb inkunu qed niffrankaw anke lil Malta stess.

CLAUDIO GRECH: Jiġifieri jekk fhimtek tajjeb, il-MEPA ħarġet il-permessi u l-owner bena u żied sular, għamel illegalità, kiser il-kundizzjonijiet tal-permess for all intents and purposes.

U l-għan tagħkom hu li dawn il-5,000 li hemm illum jitnaqqsu billi dawk l-illegalitajiet b'xi mod jiġu sanzjonati.

Dan huwa punt importanti ħafna għax inkella dan kollu li qed ngħidu hawnhekk .…

MICHAEL FARRUGIA (Segretarju Parlamentari għall-Ippjanar u Simplifikazzjoni Amministrattiva): L-iskop huwa li jekk hu jkun irid japplika biex jissanzjona l-illegalità li għandu skont il-policies li jkunu jeżistu jew li eventwalment jista' ikun hemm fuq perjodu ta' tliet snin, allura għandu dik l-opportunità u dik il-parti li qabad u bniha jista' ikollu l-opportunità li jġibha in line.

Jekk il-persuna ma tkunx ġabet sanctioning ta' dak li tkun bniet b'mod illegali fil-perjodu ta' tliet snin, allura hemmhekk imbagħad tkun tista' tittieħed l-azzjoni fuq dik l-illegalità li kien hemm.

Jiġifieri għandek dik l-opportunità ta' dak it-three year period li jista' ikun li dan bena f'post li skont l-applikazzjoni tiegħu kienet tliet sulari fl-area fejn hemm il-possibilità li jtella' erba' sulari u qabad u tella' ir-raba' sular imma ma kellux permess, imma jekk dan japplika kapaċi jkollu dik l-opportunità, allura dan ikollu l-opportunità li japplika u eventwalment hemm il-possibilità li jkun jista' joħroġlu l-permess.

Ovvjament jekk ikun qabeż u ma jkunx skont il-policies, etc., allura għandu tliet snin żmien biex jew iwaqqa' jew japplika biex jipprova jissanzjona dik l-illegalità li probabbilment ma toħroġlux għax tmur kontra l-policies u tmur kontra l-pjan lokali u tmur kontra kull leġiżlazzjoni oħra.

F'dak il-każ ikollu żewġ options, jew ineħħi hu jew inkella jneħħulu.

CLAUDIO GRECH: Jiġifieri bażikament aħna qed ngħidu li kull min għamel xi forma ta' illegalità f'dak li għandu x'jaqsam ma' permessi li nħarġu sal-lum jew sa meta se tagħmlu l-cut-off date, dan jista' japplika biex jissanzjonahom u se jingħata a partial compliance certificate.

Din hija d-differenza.

MICHAEL FARRUGIA: Mhux fuq il-parti li hija llegali.

CLAUDIO GRECH: Però fuq il-bqija jista' jingħata l-permess fejn sal-lum ma jingħatax.

IS-SUR JOHANN BUTTIGIEG: Dawk il-5,000 każ li semmejt jien aktar qabel huma każijiet riferuti għad-direct action, jiġifieri din il-policy mhijiex intenzjonata għalihom biss.

Illum l-Awtorità għandha 7,000 każ ta' enforcement u hemm numru ta' każijiet oħrajn li s'issa għadhom ma ġewx detected mill-enforcement.

CLAUDIO GRECH: Din tapplika sa xi ġurnata partikolari jew għall-enforcements li se jidħlu fis-seħħ pereżempju l-ġimgħa d-dieħla jew ta' wara jinħareġ enforcement ieħor?

Dak l-enforcement imbagħad se jkun jista' jibbenefika wkoll minn this sort of partial amnesty?

IS-SUR JOHANN BUTTIGIEG: Onorevoli, din bl-ebda mod mhi amnestija, kienet tkun amnestija kieku qed tħallas biex tiġi regolarizzata xi ħaġa.

Din sempliċement qed tagħti ċ-ċans lil dak li jkun sabiex jirregola.

Għandna numru ta' każijiet li ilhom 20 sena quddiem il-MEPA .....

CLAUDIO GRECH: Imma hemm a significant departure minn dak li jiġri llum għax illum ma tingħatax il-compliance certificate fit-totalità tiegħu.

Mhux hekk?

IS-SUR JOHANN BUTTIGIEG: Hekk hu.

CLAUDIO GRECH: Ma tistax tgħidli li mhux hekk, bilfors li hekk hu għax qed tagħmel xi ħaġa sinifikanti għax illum id-deterrent huwa – jekk nifhem tajjeb jien – li l-compliance certificate fuq l-operat kollu ma teħdux, biex inti ma jkollokx inċentiv li tagħmel biċċa mbagħad iġġibha sort of, de facto.

THE CHAIRPERSON: L-Onor.

CHARLES BUHAGIAR: Din is-sistema diġà teżisti meta jkun hemm different owners.

Jiġifieri meta hemm proprjetajiet ta' different owners li għandhom parti mill-proprjetà li hija legali they can get a compliance, l-owner proprju cannot get a compliance.

Din issa qed nestenduha f'każ li proprjetà hija anke tal-owner proprju.

Jien qed nifhem li din tgħin ukoll lid-developer, fis-sens li jekk dan se jmur iġib loan mill-bank, ikun jista' jieħu għax sal-lum fuq dawk il-partijiet li huma legali ma jistax iġib loan mill-bank fuqhom għax il-compliance ma kienx joħroġ.

Kif nafu lkoll, biex jagħtuk loan mill-bank trid iġġib compliance fuq il-proprjetà kollha, issa jekk inti għandek xi ħaġa llegali fil-proprjetà ma jagħtukx il-compliance u ma ġġib xejn.

Imma jekk minn seba' appartamenti għandek sitta li huma legali, kif qed nipproponu, dawk is-sitta jingħataw compliance u allura l-bank jista' jisilfek, allura qed tgħin developer jieħu faċilità.

Jiġifieri din tista' ukoll ikollha dan l-effett.

M'iniex qed nifhem għalfejn qed ngħidu li b'din se nissanzjonaw għax m'aħna fil-fatt se nissanzjonaw xejn; dak li huwa llegali se jibqa' illegali.

Però naħseb li l-Onor.

Grech għamel punt importanti dwar il-cut-off date.

L-ewwel nett irridu nifhmu li llum diġà hemm sistema li jekk inti ma tibnix b'mod legali teħel daily fine, u ma naħsibx li din se tirriplejsja d-daily fine.

Jiġifieri jekk inti tmur tibni llegali llum il-ġurnata wara Novembru 2012 teħel daily fine, jiġifieri din se tapplika minn issa b'lura mhux għal tal-quddiem.

IL-PERIT ALEXANDER BORG: Le, tista' tapplika u d-daily fine tibqa' għaddejja wkoll.

CLAUDIO GRECH: Imma nixtieqkom nirrispondu id-domanda tal-cut-off date.

CHARLES BUHAGIAR: Hekk hu, anke jien nixtieq li nkun naf, però jekk tippermettili xtaqt nistaqsi jekk din hijiex applikabbli għal każi outside development zone (ODZ).

IS-SUR JOHANN BUTTIGIEG: Hija applikabbli kemm għal każijiet ODZ kif ukoll .......

CHARLES BUHAGIAR: Jiġifieri anke għal każi ODZ applikabbli.

IS-SUR JOHANN BUTTIGIEG: Iva, li mhux applikabbli għal fejn jidħol illegalità li għandu x'jaqsam ma' irdim illegali.

CHARLES BUHAGIAR: Allura iktar u iktar naħseb li l-multa għandha tkun ftit differenti f'każi ta' ODZ minn ta' f'każi oħra.

Imma dwar dak nitkellmu aktar 'il quddiem.

IS-SUR JOHANN BUTTIGIEG: Għal dak li jirrigwarda l-cut-off date irrid ngħid li f'din m'hemmx cut-off date, jiġifieri jekk l-illegalità diġà saret u llum indunajt biha u toħroġli enforcement notice fuq il-post, hemm din il-proċedura biex ovvjament ..…

CLAUDIO GRECH: Jiġifieri int qed tgħid li once li tidħol din il-policy, kull enforcement li se jkun hemm se jkollu perjodu ta' tliet snin li fih jista' jinġab xi forma ta' partial compliance, imbagħad is-sanctioning jiġi esegwit.

Meta qrajtha l-ewwel darba jien kont qed nifhem li se tiġi indirizzata għal dan il-backlog li jeżisti, però issa inti qed tikkonferma li mhijiex hekk.

Jekk tliet xhur oħra jew erba' xhur oħra ssir illegalità, dak ukoll se jkun qiegħed jibbenefika minn dawn l-istadji.

Dan ifisser li min qed jagħmel l-illegalità jista' jkejjel l-illegalità li skont l-iżvilupp li jkollu, imbagħad jaf li se jieħu l-partial compliance fuq il-bqija tal-iżvilupp.

Jiġifieri jekk ikollok ċirkostanza, kif semma l-Onor.

Buhagiar li lanqas okkorrietli però bqajt naħseb ftit fuqha, fejn dak li jkun għandu illegalità fil-garaxx, tista' tipprova tagħlaqulu però mhux se twaqqa' il-garaxx għax tiġbed il-binja għal isfel.

Jiġifieri aħna qed ngħidu minn issa 'il quddiem this is going to be the policy li se nkunu qegħdin inħaddmu.

Allura aktar u aktar nistaqsi x'immotiva din it-tip ta' rilaxxar fil-mod ta' kif se jsir l-enforcement.

Jiġifieri l-policy motivation ....

IS-SUR JOHANN BUTTIGIEG: Il-policy motivation hija li aħna jkollna numru .....

CLAUDIO GRECH: Għax jekk fhimt sew, iċ-Chairman qalli li dan qed isir għax hemm madwar 5,000 każ backlog.

IS-SUR JOHANN BUTTIGIEG: Il-policy motivation hija biex prattikament l-Awtorità ikollha l-flus biex taġixxi.

L-Awtorità m'għandhiex il-baġit biex taġixxi fuq illegalitajiet; għandha baġit ta' bejn wieħed u ieħor Lm100,000 fis-sena li huwa the average budget.

CLAUDIO GRECH: Però għal-liema raġuni se tagħti aktar żmien?

Għax kieku b'lura, nifhem li għandek argument, għalkemm nistgħu naqblu jew ma naqblux miegħu, però inti qed tgħid min se jagħmel illegalità tliet xhur oħra qed ngħidulu agħmel illegalità imbagħad …

CLAUDIO GRECH: Hekk qed tgħidli!

Mela għidli li se tieqaf sa ċertu punt.

IS-SUR JOHANN BUTTIGIEG: Min qed jagħmel illegalità tliet xhur oħra għandu d-daily fine li mhijiex qed tiġi mneħħija b'din, xorta jista' jagħmel l-illegalità u xorta l-Awtorità m'għandhiex finanzi biex tneħħi dik l-illegalità.

B'din qed ngħidu li d-daily fine se tiblagħha xorta, il-multa se tiblagħha xorta, f'każ li ġie sanzjonat għandek 10% from the total bank guarantee li se jibqa' għand l-Awtorità biex dak imur ġol-fond biex attwalment jitneħħew l-illegalitajiet u hemmhekk qed nagħti perjodu ta' massimu ta' tliet snin biex titneħħa l-illegalità, mhux kif qegħdin bħalissa għandna każijiet li ilhom 15, 16 u 20 sena li l-illegalitajiet għadhom hemmhekk.

Dik hi d-differenza u għalhekk din il-policy.

Jiġifieri l-motivazzjoni hija waħda purament finanzjarja.

Hux hekk qed ngħidu?

CLAUDIO GRECH: Għax l-ewwel għedna l-backlog imma issa ovvjament il-backlog se jiżdied peress li se nibdew nagħtu iktar ċans li fi żvilupp sħiħ iżżid biċċa llegali u dik il-biċċa llegali mbagħad taf li għandek l-option li tissanzjonaha.

Għax il-wording tal-memo hawnhekk huwa tali li qed jgħidlek applika biex tissanzjonaha, irrispettivament minn x'tip ta' illegalità hi.

Għax din imbagħad hija domanda oħra.

Hawnhekk mhijiex qed issir distinzjoni fuq x'tip ta' illlegalità qed nitkellmu dwarha.

Hawnhekk qed nitkellmu dwar xi ħadd, kif semma l-Onor.

Buhagiar, li jkollu a minor issue forsi fi proprjetà tiegħu li grosso modo mhi se tagħmel differenza lil ħadd, però imbagħad jista' ikollok illegalitajiet ħafna ikbar, areas ħafna ikbar u jistgħu jkunu f'ODZ ukoll u qed ngħidu li se jiġu trattati bl-istess mod.

X'inhi l-loġika wara li dawn jiġu trattati bl-istess mod?

X'inhi l-loġika li l-bank guarantee li qed titlob hija bl-istess mod fuq iż-żewġ tipi ta' illegalitajiet?

IL-PERIT ALEXANDER BORG: Ħalli nispjega forsi b'mod iktar prattiku down to earth għax jien niltaqa' magħhom il-ħin kollu dawn l-affarijiet.

X'għandu x'jiggwadanja xi ħadd li għandu illegalità jew forsi se jagħmel illegalità, għandu żvilupp għaddej bħalissa?

Jekk hemm ċans li dan il-każ jista' eventwalment jiġi ssanzjonat, hemm forsi tgħidli għandu tieqa bħalissa b'din tat-tliet snin, allura qed nitkellmu fuq żvilupp li probabbli se joħroġ.

Malli bdejna mill-ewwel għedna li €200 per square metre floor space u mhux footprint, jiġifieri jekk għandu tliet sulari, extension fuq it-tliet sulari kollha se jgħoddlu.

Jekk xi ħadd mhux se joħroġlu l-permess m'għandux x'jirbaħ.

Xi ħaġa li ma ssemmietx hi li meta se jsir dan kollu, fil-bidu nett irid isir kuntratt, il-kuntratt se jkun insinwat, jiġifieri kulħadd se jarah u waħda mir-requirements se tkun mhux just li titneħħa l-illegalità wara tliet snin, imma li jneħħiha hu stess u dik lili, bħala d-Direttur tal-Enforcement, diġà qed issolvili ħafna problemi li suppost l-obbligu huwa li jneħħih hu.

Jekk ma jneħħihx hu se jkollna l-flus biex nagħmlu direction action u probabbli se jkollna aktar milli jkollna bżonn u d-differenza mhijiex se tiġi refunded, jiġifieri hu għandu deterrent qawwi għax b'€200 per square metre naċċertak li mhux se jkun hemm ħafna nies li se jeħduha għax it's on the high side.

L-idea wara din ma kenitx li noqogħdu niftħu jew nagħtu amnestija, din mhix amnestija; hemm kuntratt u lil dak li jkun qed nagħtuh time window ta' tliet snin li forsi bħalissa m'għandux.

F'dawk it-tliet snin l-iżvilupp illegali jrid ikun issiġillat u għamilniha b'mod ċar – qgħadt attent għal dan minn diversi esperjenzi li kelli qabel – li jrid ikun issiġillat b'mod li jaqbel miegħu l-Manager u d-Direttur, jiġifieri mhux just xi Enforcement Officer għamillu xi partition u għaddihulu, jiġifieri se jkun issiġillat b'mod robust, qiegħda miktuba wkoll, jiġifieri dan mhux se jużah.

Allura x'se jiggwadanja mill-illegalità dan billi jagħmilha?

Li forsi għandu x'jirbaħ min ikollu xi biċċa żvilupp fejn forsi baqa' sejjer iktar milli kellu bżonn li probabbli se jiġi sanzjonat.

Imma jekk se jiġi sanzjonat għalfejn għandi mmur inwaqqagħhulu jiena?

Għalfejn m'għandux ikollu dan it-three years period?

Għax jekk xi ħadd se jitfa' application u m'għadditlux b'DNO u jappella, l-appell roughly se jdum tliet snin.

Ħaġa oħra li ssemmiet l-ewwel hi li d-daily fine se tibqa' għaddejja, jiġifieri dak li jkun għandu deterrent.

(Interruzzjonijiet) It-tliet snin mhux se jiġu ffrizati, se jibqgħu għaddejjin, jiġifieri ma jaqbillux idum.

IS-SUR JOHANN BUTTIGIEG: Għandek ukoll li kull darba li inti tkisser siġill tal-Awtorità, il-fee li se teħel hija ta' €12,000.

THE CHAIRPERSON: L-Onor.

CHARLES BUHAGIAR: Dawn il-5,000 jew 7,000 każ ta' enforcement li hemm, kif se napplikawlhom biex jidħlu f'din is-sistema?

Jiġifieri jekk din toħroġ u jibqgħu ma jagħmlu xejn imma jibqgħu bl-enforcement li għandhom, x'se tgħinna lill-Awtorità?

M'aħniex se nibqgħu bl-istess sistema li qegħdin illum?

IL-PERIT ALEXANDER BORG: Primarjament jien iktar naraha li se tgħin il-każijiet li ġejjin.

(Interruzzjonijiet) Imma ħriġna s-CTBs u hemm diversi ...

THE CHAIRPERSON: Jien qed naħseb li se ndaħħlu l-mentalità li tista' tagħmel illegalità imbagħad tissanzjonaha.

IS-PERIT ALEXANDER BORG: Din mhijex idea ta' sanzjonar jew amnestija, din hija idea ta' kif se nittrattaw każijiet li ħafna minnhom se jkunu każijiet ġodda.

Jekk xi ħadd issa għandu żvilupp illegali qadim, iċ-ċans kif qegħdin bħalissa huwa li ngħidulu jissiġġilla l-biċċa li għandu llegali, u mingħajr bank guarantee u xejn, inħalluh jopera jekk għandu diġà l-compliance.

Issa jekk m'għandux compliance hawnhekk fejn forsi tidħol din.

Imma ħafna drabi jekk għandek supermarket u ndunajna li għandu biċċa extension wara iktar milli kemm suppost għax baqa' sejjer tliet metri iktar, m'iniex se jgħidlu biex ma jużax is-supermarket.

CLAUDIO GRECH: Però l-ikbar detterent illum li huwa b'saħħtu huwa l-compliance għax il-post ma jkunx jista' joperah.

THE CHAIRPERSON: Jekk se nneħħu s-saħħa ta' dik se jkollna problema.

CLUADIO GRECH: Issa li qed ngħidu hu – u li huwa iktar inkwetanti hu li qed tikkonferma int that this going forward is the policy – li ssir x'issir illegalità l-compliance fuq il-bqija li mexa skond .… Jiġifieri jekk hemm min għandu proġett sħiħ u 20% minnu ġie żviluppat b'mod illegali – imbagħad trid tara kif tikkalkulaha u kif se tagħmilha, bl-aċċessi għaliha u l-kumplikazzjonijiet kollha – qed ngħidulu li jista' jagħmlu dan għax għall-bqija tal-80% se nagħtuh il-compliance anyway imbagħad jipprova jġib il-permessi fuq medda ta' tliet snin u għamel il-bank guarantee li qed issemmi.

IL-PERIT ALEXANDER BORG: Il-compliance tkun temporanja għal tliet snin.

CLAUDIO GRECH: Imma se tkun tajthielu rather milli se tistenna li dak li għandu jiġi ssanzjonat jiġi ssanzjonat.

Il-bank guarantee, jekk trid tagħmel xi forma ta' emenda, inti tista' tiġborha at the outset mingħajr ma tagħti l-compliance jekk hu se japplika s-sanctioning.

Jekk trid tbiddel ir-regolamenti tista' tagħmel li mal-applikazzjoni għas-sanctioning titlob il-bank guarantee, però l-compliance jibqa' addizzjonali.

Meta qed tagħti l-compliance jien fl-opinjoni tiegħi li qed nagħmlu hu li qed nibagħtu l-messaġġ li jekk inti se tagħmel illegalità ta' ċertu persentaġġ dik l-illegalità għandek window effettiva li inti fiha tista' tirregolarizza la issa qed tikkonfermaw ukoll li din ma tapplikax biss għal dak li huwa b'lura però se tapplika wkoll minn issa 'l quddiem bħala l-policy tal-awtorità fuq dak li għandu x'jaqsam mal-enforcement.

Jiġifieri tkun xi tkun l-illegalità, ħlief tad-dumping fil-garigue, se tibqa' hemmhekk.

IS-SUR JOHANN BUTTIGIEG: Qatt ma kienet l-intenzjoni li l-policy ovvjament tagħti għall-futur, fis-sens li nimpromwovu b'xi mod l-illegalità .… (Interruzzjonijiet) Jien m'għandi l-ebda problema li jkun hemm cut-off date.

THE CHAIRPERSON: Għalhekk qegħdin hawnhekk niddiskutu biex niċċaraw ċerti affarijiet.

IS-SUR JOHANN BUTTIGIEG: Jien m'għandi l-ebda problema – biex anke tkun ċara hawnhekk – biex nagħmlu cut-off date.

Imma jekk se nagħmluha ma nagħmluhiex ta' meta ħarġet l-enforcement imma ta' meta sar l-illegalità għax għandna numru ta' każijiet hemm barra li sal-lum għad m'għandhomx enforcement notice għal diversi raġunjiet, jew għax ma ndunajniex bihom, jew għax qatt ma ġew irrappurtati.

Naħseb li m'għandhiex tkun li jekk inti għax ġejt imħarrek tapplika għaliha u għax ma ġejtx imħarrek ma tapplikax għaliha.

Jiġifieri naħseb li fil-cut-off date m'għandhiex tkun problema li attwalment ngħidu mil-lum jew mix-xahar d-dieħel jew mix-xahar ta' wara.

Pjuttost li bil-policy kif inhi miktuba, kemm bħala rata kif ukoll bħala capping, proprju ma ridniex li ngħaddu dak il-messaġġ.

THE CHAIRPERSON: Għalhekk qegħdin hawn, biex niddiskutu.

L-Onor.

Bezzina.

TONI BEZZINA: Jekk il-parti illegali ma tkunx sanzjonabbli l-partial compliance se joħroġ xorta?

IS-SUR JOHANN BUTTIGIEG: Issa inti hawnhekk qed tgħidli biex nilgħab ir-role tal-bord tal-MEPA?!

TONI BEZZINA: Ħalli nkunu ċari.

Meta perit imur fuq il-post mal-ewwel jieħu idea jekk biċċa illegali tkunx tista' tiġi ssanzjonata jew le.

IS-SUR JOHANN BUTTIGIEG: Biss ma nixtieqx norbotha ma' dak il-fatt għax imbagħad jibdew jinterpretaw li once li inti għandek partial compliance allura jfisser li inti qed tgħid li awtomatikament hija sanzjonabbli.

TONI BEZZINA: Jien qed ngħid bil-kontra.

Jekk prima facie tidher li mhijiex sanzjonabbli se noħorġuh xorta jew se nżommuh?

IS-SUR JOHANN BUTTIGIEG: Tista' targumenta miż-żewġ naħat tal-munita, dak imbagħad huwa sta għall-bord ....

CLAUDIO GRECH: Marbuta mad-domanda tal-Onor.

Bezzina.

Jekk kien hemm applikazzjoni għas-sanzjonar, ġiet screened u r-risposta kienet fin-negattiv, dawk ukoll jistgħu japplikaw għal tliet snin oħra?

Għaliex le?

CLAUDIO GRECH: Ħalli nerġa' nispjega.

Hemm illegalità u min għamilha applika biex tiġi sanzjonata u fl-iscreening intom għedtulu li mhijiex sanzjonabbli.

IS-SUR JOHANN BUTTIGIEG: L-Awtorità bħalissa qiegħda ddur numru ta' policies, jiġifieri jista' jkun li fil-policy l-ġdida dan ikun jikkwalifika.

TONI BEZZINA: Jien naħseb ikun aħjar jekk nagħti eżempju fuq li qed jgħid l-Onor.

Pereżempju, kif qal l-Onor.

Buhagiar, jien għandi garaxx f'residential area u bnejtu fuq 16-il filata li huwa daqs ta' commercial, li within scheme, ma jagħtikx.

Il-flats ta' fuq ikunu mibnijin tajjeb però l-garaxx ikun qiegħed ħażin.

Allura l-compliance għall-flats se joħroġ xorta?

IS-SUR JOHANN BUTTIGIEG: Il-compliance għall-flats illum diġà jistgħu joħorġu.

TONI BEZZINA: Imma l-problema hi, x'se tagħmel.

Se tiġbed il-garaxx minn taħthom?

IS-SUR JOHANN BUTTIGIEG: Iva, imma anke llum hemm dik il-problema.

Jekk dan illum għamel trasferiment fuq persuna oħra, x'tagħmel?

Din hija l-kwestjoni kollha tat-trasferiment.

Jekk dan biegħ l-appartament anke lit-tifel tiegħu, għax dak ukoll huwa trasferiment, jien illum obbligat li noħroġlu l-compliance.

Mhux hekk?

IL-PERIT ALEXANDER BORG: Onorevoli, bis-CTB sakemm m'għolliex l-overall height b'xi 1.2 metri xorta joħroġlu l-compliance.

Issa hawnhek nixtieq nagħmel punt żgħir.

Qed inħoss li qisna qed naraw din bħala xi ħaġa li ma kenitx intenzjonata għal hekk.

Jien kif qed naraha jekk ma nagħmluhiex se nitilfu opportunità, u qed nitkellem b'mod l-iktar open bħala Manager tal-Enforcement.

Dan għalija huwa mod ta' kif inkunu aktar effettivi.

Minflok inkunu kif qegħdin bħalissa f'dan il-baħar li darba ħriġna enforcement notice imbagħad se jgħaddi ż-żmien, l-backlog fuqna, ma nafux kif se nneħħu, m'għandniex il-flus, jekk se nneħħu xi ħaġa fis-sular ta' fuq hijiex se teffettwa s-sular ta' isfel, jew jekk għandu step ħierġa 'l barra minn fejn se taqtagħha u kif se tirfed eċċ… Dawn huma l-kumplikazzjonijiet kollha prattiċi li niltaqgħu magħhom.

B'din is-sistema konna se nagħmlu mod kif nobbligaw lil dak li jkun sabiex ineħħiha hu stess; se nagħmlu bank guarantee biex insolvu l-issue tal-flus.

(Interruzzjonijiet) Jekk ma nagħmluhiex jien naħseb li qed nitilfu opportunità.

CLAUDIO GRECH: Madam Chair, huwa importanti li s-Sinjur jifhem li aħna qegħdin hawn biex nistaqsu u hu qiegħed hawn biex jirrispondi għad-domandi.

Ma naħsibx li qegħdin niddeċiedu b'xi mod ....

THE CHAIRPERSON: Onor. Grech, ma qalx hekk.

CLAUDIO GRECH: Jien naħseb aħjar nużaw il-ħin issa biex id-domandi li għandna tirrisponduhom ħalli b'hekk ....

IS-SUR JOHANN BUTTIGIEG: Onorevoli, nassigurak li aħna qegħdin hawn biex jekk hemm b'xi mod li nistgħu nirranġaw il-policy b'mod li tkun aħjar, nagħmluha.

Għalhekk tellajniha hawnhekk.

IL-PERIT ALEXANDER BORG: Jekk qed narawha b'mod diverġenti, ma jimpurtax, però importanti nifhmu l-end effect tagħha.

Ġejna mistoqsija fuq il-motivazzjoni u jien m'iniex qed nikkritika għax hawn il-mistoqsijiet; ovvjament malli xi ħadd se jara xi ħaġa bħala din se jibdew il-mistoqsijiet.

Aħna m'aħniex qegħdin hemm biex nippruvaw nillappazzaw jew biex inkunu easy ma' min qed jagħmel l-illegalitajiet.

Jien qed ngħid, min-naħa tiegħi bħala Direttur tal-Enforcement u li I am hands on fuq dawn l-affarijiet, li jien qed nara dan bħala mod kif inkunu aktar effettivi.

CLAUDIO GRECH: U aħna qegħdin nippruvaw naraw kif intejbuh.

IL-PERIT ALEXANDER BORG: Jekk intejbuh tant l-aħjar.

TONI BEZZINA: Jiġifieri qabel toħroġ il-partial compliance se ngħidulhom jippruvaw jissanzjonaw jew taqbad u toħroġha qabel iġġiegħlu jissanzjona?

IS-SUR JOHANN BUTTIGIEG: Kif inhi miktuba – u issa nduruhom waħda waħda ħalli taraw – inti mhux talli qiegħed tgħidlu biex jipprova jissanzjona għax inkella qed jitlef mit-terminu taż-żmien tiegħu, talli qed tgħidlu wkoll li jrid isir a contractual obligation.

Jien naħseb li trid tkun miġnun jekk inti għamilt dik il-garanzija – li nassigurak li b'€200 kull metru kwadru se titlagħlek f'ammont mhux ħażin – biex ma tippruvax tuża l-ħin ħalli tagħmel dak kollu possibbli.

Kieku jien nipprova nagħmel l-applikazzjoni qabel ma attwalment nagħmel il-contractual obligation biex jekk jista' jkun minflok tliet snin inġibha tliet snin u xahar!

TONI BEZZINA: Għandkom ippjanata xi sistema kif se jiġi monitored li appena jiskattaw it-tliet snin tidħlu u tagħmlu l-enforcement?

IS-SUR JOHANN BUTTIGIEG: Is-sistema se tkun b'tali mod li jkun hemm ir-reġistru li jkun għand id-Direttur tal-Enforcement għaliex hu jrid jawtorizza kif se jiġi ssiġillat il-post, kull kuntratt huwa available għax huwa kuntratt pubbliku, il-persuna se jkollu ċ-ċans sa massimu ta' tliet snin biex jirregolarizza ruħu u jekk wara tliet snin ma jkunx irregolarizza ruħu, hemmhekk l-Awtorità tista' tmur u tieħu l-passi.

U l-kuntratt se jkun b'tali mod u manjiera li jfisser dawn l-affarijiet li hawn imniżżlin fiċ-ċirkolari.

TONI BEZZINA: U qed nifhem li ser isiru inspections regolari biex jaraw li dawn is-siġilli ma jinqatgħux?

IS-SUR JOHANN BUTTIGIEG: Mhux ovvju!

U hija wkoll parti mill-10% li qed inżommu bħala over and above biex ikunu qegħdin jikkaverjaw dawk l-ispejjeż ukoll.

THE CHAIRPERSON: L-Onor.

CHARLES BUHAGIAR: Fuq il-contractual obligation jien nifhem li se tkun insinwata din, jiġifieri meta jsiru r-riċerki jekk ikun se jinbiegħ post tinstab li hemm din il-contractual obligation.

CLAUDIO GRECH: Fil-fatt din ma titlax meta jsiru r-riċerki.

Jien m'iniex avukat imma l-ġimgħa l-oħra xi ħadd spjegali li meta jsiru r-riċerki dik ma titlax daqskemm ma jitilgħux dawn l-obbligi l-ġodda li qegħdin jidħlu fuq is-single ownership.

Jien spjegali Henri Mizzi l-ġimgħa l-oħra li dawk ma jitilgħux.

IS-SUR JOHANN BUTTIGIEG: Li nistgħu nagħmlu biex jitilgħu żgur nagħmlu dak li jgħidulu inter vivos.

THE CHAIRPERSON: Tista' tispjegali x'inhu inter vivos?

IS-SUR JOHANN BUTTIGIEG: Inter vivos huwa prattikament notifika mill-Awtorità lir-Reġistrattur tal-Artijiet fejn jinnotifikah li attwalment hemmhekk hemm dejn pubbliku fuq il-proprjetà.

CLAUDIO GRECH: Jien ma nafx tistax tikkonsidra li tagħmel xi forma ta' ipoteka fuq il-proprjetà għax dik titla' żgur.

Jien ċert li għandkom legal advisors li jistgħu jsibu l-aħjar metodu.

THE CHAIRPERSON: L-Onor.

CHARLES BUHAGIAR: Però importanti li l-contractual obligation tkun tista' titla' f'każ li ssir riċeerka ħalli min ikun qed jixtri jkun jaf biha għax inkella se jkollna każi ta' informazzjoni żbaljata.

Issa, ħalli nerġa' mmur ftit lura għall-punt li tqajjem l-ewwel fuq il-backlog.

Jien mhu xejn ċar f'moħħi kif il-backlog se nittekkiljawh b'din il-miżura, jekk mhux se nagħmlu xi ħaġa li nġiegħlu lil min għandu enforcement li japplika u allura tajtu 36 xahar biex ikun jista' jirregolarizza ruħu.

TONI BEZZINA: Għax jekk hemm każ ta' ħames snin ilu, jekk f'ħames snin ma rnexxilux iġib il-permess, se jġibu issa?

CHARLES BUHAGIAR: Imma tagħtih tliet snin oħra, imma almenu japplika għax jekk mhux se japplika żgur li mhux se jġibu.

Jiġifieri jien inħoss li għandha tidħol xi ħaġa b'mod li dawk li għandhom enforcement iġġegħelhom japplikaw, ħalli tapplika wkoll din issa għax inkella m'aħna se nindirizzaw xejn.

IS-SUR JOHANN BUTTIGIEG: Onoreveli, jekk niġu f'sitwazzjoni li nkunu qed ninfurzaw tajjeb nassigurak li kull min ikollu illegalità se jkun jaf li l-Awtorità issa qed taġixxi bis-serjetà fuq dawk l-illegalitajiet u se jkun hu stess li minn jeddu se jiġi u attwalment jitlob li jissanzjona.

Ovvjament ma tistax taqbad persuna minn minn għonqu imma mbagħad taqbad u tmur tneħħielu.

CHARLES BUHAGIAR: Li tistgħu tagħmlu huwa ssibu mod kif tinfurmaw lil dawk kollha li għandhom notice ta' enforcement u direct action b'din is-sistema.

IS-SUR JOHANN BUTTIGIEG: Iva, dik nistgħu nagħmluha mingħajr problema ta' xejn, anzi once li din tkun lesta – u għalhekk għamilniha fil-forma ta' ċirkolari – se ninfurmaw lill-periti kollha biha għax attwalment huwa l-perit ta' dik il-persuna li tkun qed tagħmel l-illegalità li l-aktar li jista' jiggwida lill-klijent tieigħu; jekk immur jien fuq il-klijent u ngħidlu biex jagħmel "hekk" jibda jaħseb jekk iniex se ndaħħlu fl-ixkora, imma l-fatt li l-perit tiegħu stess qed jiggwidah hemmhekk naħseb li jkollu ħafna iktar onus li attwalment dan japplika.

THE CHAIRPERSON: L-Onor.

CLAUDIO GRECH: Ħalli nidħol fuq l-area li għalina hija importantissima ħafna from a political stand.

Aħna nixtiequ naraw li jiddaħħlu xi forma ta' kategorizzazzjoni tal-każijiet li qed nitkellmu dwarhom u nemmen li anke l-Gvern – almenu milli qed nisma' lill-Onor.

Ħalli ngħidlek xi rrid ngħid.

Ħalli nieħu l-iktar każ li għalina huwa inkwetanti, il-każ fejn ikollok illegalità which is infringing on third party rights.

Mela inti għandek nies tal-affari tagħhom joqogħdu fi triq – f'area residenzjali jew f'area ODZ, hi x'inhi – u fiha hemm xi ħadd li snin ilu ddeċieda li jagħmel garaxx, jew plant yard, jew reservoir taż-żjut jew whatever.

Il-persuni li jkunu qed jiġu effettwati jkunu għamlu r-rapporti – ħafna drabi dawn ikunu jibżgħu għax ġeneralment in-nies li jkunu nvoluti ma jkunux l-iktar nies ġentili – u l-każijiet drag on and on and on. Jien nimmaġina li l-Perit Borg għandu a never ending list f'moħħu ta' każijiet simili.

Jien naħseb li aħna kollettivament, bħala politiċi… Jien l-ewwel li ġieni f'moħħi meta rajt din u l-ewwel li nkwetajt, biex inkun onest, kien fuq dawn it-third party rights.

Il-messaġġ li se nkunu qegħdin nibagħtu hawnhekk – almenu milli spjega s-Sur Buttigieg għalkemm mid-diskussjoni li kellna nifhem li mhijiex l-intenzjoni, ħalli nkun ċar – li dawn in-nies se jgħaddu minn tliet snin oħra ta' infern.

Dan hu l-messaġġ li qed nibgħatulhom aħna.

U jien naħseb li bħala l-ewwel punt – issa forsi nispjega daqsxejn il-kategoriji li jien għandi f'moħħi – lil dak iċ-ċittadin who is a decent person, iħallas it-taxxa, jobdi r-regolamentazzjoni kollha u ma jtellef lil ħadd f'ħajtu we cannot let him down issa u ngħidulu li jrid jagħmel tliet snin oħra f'infern sempliċement għax m'għandniex flus biex nenforzaw.

Dik hija l-ewwel waħda.

Naħseb li intom tafu fejn ikollkom dawn it-tip ta' każijiet għax ikollkom fuq il-files tagħkom u indubbjament tistgħu taslu li minn dawk il-5,000 tidentifikaw liema huma dawk which are infringing on third party rights.

Jien għalija dik hija l-ewwel kategorija li fl-opinjoni tiegħi nħoss li żgur li m'għandhomx b'xi mod jibbenefikaw minn xi forma ta' extension ta' żmien li permezz tagħha jistgħu jibqgħu jgħaddu l-ħajja tan-nies minn infern.

Jien nimmaġina li kulħadd deep down, anke intom, xi ħaġa bħal din fil-prinċipju tabqlu magħha because we cannot extend this kind of hardship.

Imbagħad għandek kategorija oħra li huma wkoll nies individwali, mhumiex nies li qegħdin imdaħħlin fil-proprjetà jew żviluppaturi, li jkollhom infringements żgħar.

M'għandix dubju li bejn it-tekniċi – jien m'iniex perit allura ma nistax nasal għal xi forma ta' formula – tistgħu tiddeterminaw x'inhi infringement minuri rather minn infringement li mhijiex minuri.

Imbagħad hemm l-infringements l-oħrajn li naħseb irridu nħarsu lejhom bil-mod ta' kif aħna se nindirizzaw dan li ried jagħmel il-Perit Borg biex kemm jista' jkun xi darba tkunu tistgħu tieħdu d-direct action, u biex intom tkun tistgħu tagħmlu dan irid ikollhom il-flus biex tesegwixxu.

Forsi hemmhekk imbagħad niddiskutu jekk tistax ukoll iżżid l-onus li inti qed toħroġ bih hawnhekk.

Jien xtaqt nisma' l-idea tagħkom ta' kif nistgħu niddefendu d-drittijiet ta' dawn l-ewwel żewġ kategoriji li semmejt.

IL-PERIT ALEXANDER BORG: Ħalli mmur fuq l-ewwel waħda tat-third parties vis-à-vis din iċ-ċirkolari b'mod ġenerali.

Jien naqbel miegħek mija fil-mija u naħseb li kulħadd jaqbel miegħek, però b'din iċ-ċirkolari ma jfissirx li jekk hemm xi ħaġa illegali issa se ssir legali.

Jiġifieri jekk hemm xi ħadd li għandu garaxx li qed jużah bħala mechanic b'mod illegali, bl-ebda mod mhu se jiggwadanja minn din il-policy.

CLAUDIO GRECH: Imma se tagħtih ċans jissanzjona.

(Interruzzjonijiet) Illum ukoll suppost qed timblokkahulu.

U inti żgur li taf b'każijiet fejn suppost qed jiġi mblukkat u ma jiġix imblukkat għax forsi m'għandkomx il-ħiliet jew il-kompetenzi biex tagħmlu dan.

Però illum m'għandek xejn xi jżommok milli timblukkah.

Jekk illum għandek third party infringement fit-triq, m'għandek xejn xi jżommok milli timblukkah.

Inti li se tagħmel hawnhekk hu li se terġa' tagħti ċans ieħor ta' sanzjonar lil min qed jagħmel l-illegalità, u jekk għandu xi parti bil-permess se tagħtih il-partial compliance, sopra corna bastonate.

IL-PERIT ALEXANDER BORG: Din qiegħda intenzjonata purament biex jekk għandu biċċa legali jista' jużaha, imma jekk għandu biċċa illegali trid tieqaf.

Jekk dik ma taħdimx, titwaqqaf kollha.

U għalhekk il-bank guarantee eċċ.

CLAUDIO GRECH: Però ma rrispondejtx il-punt tiegħi.

Inti qed teħodha mil-lat tekniku mentri jien qed neħodha mil-lat tan-nies.

Għidli inti kif nistgħu aħna noħorġu hemm barra niddefendu l-fatt li aħna qed nagħtu tliet snin ċans ta' sanzjonar fuq xi ħaġa li seta' applika għaliha biex jissanzjonaha u erġajtu ma approvajtux.

U aħna qed ngħidulhom li lil dak l-individwu li qed jagħmel dik l-illegalità, se nagħtuh a lease of life ta' tliet snin oħra minflok naqbdu u nagħmlu d-direct action li għandna nagħmlu b'mod immedjat biex dawk it-third party rights ma jibqgħux jiġu infringed.

Issa jekk irid jibni, jerġa' japplika u jerġa' jibni.

(Interruzzjonijiet) Le, mhux tagħlaqulu.

Jekk inti wasalt għad-direct action tieħu d-direct action mhux terġa' tagħtih iċ-ċans biex jerġa' japplika biex jissanzjona.

U in the meantime dawk in-nies ser jerġgħu jgħaddu tliet snin oħra f'infern.

IS-SUR JOHANN BUTTIGIEG: Naqblu li sal-lum il-policy tal-MEPA dejjem kienet li ma tidħolx fuq kwestjoni ta' ownership?

Naqblu li sal-ġurnata tal-lum il-MEPA qatt ma daħlet fil-kwestjoni ta' ownership?

Naqblu li lum l-applikant irid jagħmel dikjarazzjoni jekk l-art hijiex tiegħu?

Naqblu wkoll.

Naqblu li l-ġurisdizzjoni ta' post hija f'idejn il-Qrati u mhux f'idejn il-MEPA?

Mela sakemm hemm dawk l-affarijiet kollha u sakemm jien m'għandix il-prova li hemmhekk huwa ta' terza persuna, jien kif se nistabilixxi li dik hija tat-terza persuna u mhux ta' min għamel ir-reat?

It-terza persuna għandu d-drittijiet kollha u l-faċilitajiet kollha fil-Qorti biex jagħmillu mandat ta' inibizzjoni u biex iġiegħlu jwaqqa' b'mod ċivili.

M'għandux għalfejn juża lill-MEPA biex immur inwaqqgħulu dik l-illegalità.

CLAUDIO GRECH: Ħalli nwaqqfek ftit.

Jekk inti ħriġt notifika ta' direct action, tista' tgħidli minn dak kollu li għadek kemm għedt xi jiżommok milli tesegwixxi dik id-direct action?

Tgħidlix li l-flus.

IS-SUR JOHANN BUTTIGIEG: Ħalli nkellmek ċar, inti illum qed tgħidli li hemm dan it-third party, mela jien obbligat bil-liġi li mhux talli mmur ineħħi lit-third party talli l-kont noħorġu fuq it-third party.

CLAUDIO GRECH: Naħseb li m'aħniex niftehmu x'inhu third party.

THE CHAIRPERSON: Onor. Grech, spjega ruħek ftit aħjar għax m'intomx tiftehmu fuq x'inhu third party.

CLAUDIO GRECH: Jien kont qed ngħidlek third party right, forsi ma ftehmniex fit-terminoloġija.

Jien noqgħod din in-naħa tat-triq, għandi kollox in order, sieħbi għandu għalqa faċċata u f'din l-għalqa ddeċieda li jagħmel garaxx, qabad u bena u għamel garaxx kompletament illegali.

Intom ħriġtu enforcement notice, ħriġtu direct action, dan applika biex issanzjona, m'għaddietx, reġa' applika u riċentement bl-iscreening process għedtulu li m'għandux għalfejn japplika.

Lil dak aħna se nagħtuh tliet snin oħra ċans.

In the meantime matul dawk it-tliet snin dan jekk qed jisprejja fit-triq f'dak il-garaxx se jibqa' jisprejja u aħna .… (Interruzzjonijiet) Illum tista' tagħlqu, jiġifieri m'għandekx għalfejn tagħti xi forma ta' sanzjonar.

Jien qed ngħid li fejn hemm dawn l-infringement tad-drittijiet ta' terzi, jiġifieri fejn għandek individwi ..… (Interruzzjonijiet) X'jiġifieri?

Mela d-dritt li tgħix f'darek mingħajr inkonvenjent, mhux dritt?!

Kieku dak mhuwiex dritt kienu qegħdin ġungla.

Dażgur li huwa dritt.

U intom ikollkom dawn it-tip ta' claims ħafna drabi anonimi għax ħafna nies jibżgħu, ġieli jkollok claims b'rappreżentant legali u ġieli jsiru mill-persuni nfushom.

Jiġifieri inti tista' telenka u tgħid kemm minn dawk il-5,000 hemm li qegħdin jimpinġu fuq id-drittijiet ta' terzi.

U allura jien inħoss li we cannot condone this billi ngħidu li se nagħtuhom tliet snin oħra ħalli niġbru l-flus biex sadanittant tliet snin oħra nkunu nistgħu naġixxu.

Fl-opinjoni tiegħi, jekk għadna fil-ħin li nistgħu nagħmlu dawn l-emendi, fejn jeżistu dawn il-każijiet, mhux għandna nagħtu xi forma ta' tieqa minn fejn jistgħu jissanzjonaw però l-MEPA għandha taġixxi mill-ewwel biex dak l-inkonvenjent se mai jieqaf.

Issa jekk imbagħad dak li jkun ikun irid japplika mill-ġdid wara li l-MEPA tkun ħadet l-azzjoni, so be it.

IS-SUR JOHANN BUTTIGIEG: Jien naqbel miegħek għar-rigward li l-Awtorità għandha tieħu azzjoni mill-ewwel ta' fejn dan jista' jkun qed jeffettwa t-third party, però rrid ngħid li din il-policy bl-ebda mod ma qiegħda hemm biex la tirregolarizza u lanqas tagħti ċans fejn qiegħda ssir l-illegalità, anzi pjuttost qiegħda li jrid jiġi issiġġilat fejn hemm dik l-illegalità.

CLAUDIO GRECH: Imma suppost illum tagħmluha wkoll, jiġifieri m'għandekx bżonn din biex tagħmilha.

M'għandekx għalfejn tagħtih tliet snin oħra ċans biex tagħmilha.

IS-SUR JOHANN BUTTIGIEG: Imma għall-istruttura li kif semmejt tajjeb inti faċċata tiegħu għandu garaxx li lilu qed idejjqu għax qed issir illegalità, hija kwestjoni differenti, għax hemmhekk issa qed iġegħelni nwaqqa'.

CLAUDIO GRECH: Tieħu l-azzjonijiet bil-poter li tagħtik il-liġi.

Il-liġi tagħtik dak il-poter.

IS-SUR JOHANN BUTTIGIEG: U sal-lum nerġa' ngħidlek għandna numru ta' każijiet fejn ilhom numru ta' snin, mhux tliet snin biss, li attwalment ma ħadniex passi fuqhom.

U din qed nagħmluha biex lilna tgħinna sabiex attwalment nieħdu l-passi aktar malajr.

CLAUDIO GRECH: Biex nagħmlu progress.

Aħna qegħdin naqblu – hawn preżenti Membri min-naħa tal-Gvern u hawn anke s-Segretarju Parlamentari responsabbli mill-MEPA – li fejn jeżistu l-infringements tad-drittijiet ta' terzi bħal dawn il-każijiet li għadni kemm semmejt jiena – żgur li d-Direttur tal-Enforcement jista' jelenka lista ma tispiċċa qatt ta' dawn il-każijiet – dawn m'għandhomx jikkwalifikaw għal din it-tip ta' mekkaniżmu u għandhom jikkwalifikaw biss għal direct action?

Hemm bżonn li ma nagħtux xi forma ta' indikazzjoni li aħna lesti li lil dawn in-nies li forsi ilhom ibatu.… Din m'iniex qed nagħmilha f'xi forma ta' argument politiku għax jekk ilhom ibatu, ilhom ibatu taħt il-Gvern preċedenti wkoll.

Jien qed ngħid li aħna m'għandniex nibagħtu messaġġ lil min ilu jbati li hemm iċ-ċans li jibqa' jbati tliet snin oħra.

IS-SUR JOHANN BUTTIGIEG: Onorevoli, din il-policy qiegħda għal fejn hemm permess, mhux għal fejn m'hemmx permess.

Għal fejn hemm permess inti tista' topera skond dak il-permess u għal fejn m'hemmx permess inti trid tissiġġilla u jieqaf l-użu.

Jiġifieri dak kollu li qed tgħid inti għar-rigward tad-drittijiet tat-terza persuna, awtomatikament qed jiġi salvagwardjat bil-policy.

CLAUDIO GRECH: Però għal fejn hemm permess, imma jekk hemm permess għal razzett u minn razzett sar sprayer…

IS-SUR JOHANN BUTTIGIEG: Dak ikun hemm bdil ta' użu.

Jien m'iniex perit u m'iniex tekniku, però skond l-interpretazzjoni tiegħi tal-policy kif inhi, dik tapplika għalih.

IS-SUR JOHANN BUTTIGIEG: Żgur li le.

CLAUDIO GRECH: Mela trid tkun ċara.

IL-PERIT ALEXANDER BORG: Din tat-third parties fil-fatt hija l-iktar waħda mill-affarijiet li domna niddiskutu.

Irrid nagħmilha ċara li l-agreement u l-kuntratt jgħid, jekk hemm bżonn tiġi ċċarata wkoll, li l-biċċa illegali ma tintużax.

Jekk hemm bżonn nagħmluha li l-kuntratt jaqa' malli tintuża, apparti it-€12,000, skond xi jkun il-każ.

Li qed nissuġġerixxu jien u s-CEO hija li fejn hemm "in such cases MEPA may allow", tiġi kwalifikata u l-"may" nagħtu iżjed enfasi għalfejn ikollha diskrezzjoni l-MEPA li jekk naraw li se jkun hemm impatt żejjed fuq third party jew environmental impact jkollna d-dritt li nirrifjutawh.

IS-SUR JOHANN BUTTIGIEG: Dejjem għandna d-dritt li nirrifjutawha.

IL-PERIT ALEXANDER BORG: Imma biex niċċarawha ħalli tkun ċara żgur.

CLAUDIO GRECH: Id-diskrezzjoni tagħkom m'aħniex se nidħlu fiha aħna.

Il-punt min-naħa tiegħi huwa li l-issue tat-third parties, fl-opinjoni tagħna, irid ikun clearly enshrined fil-policy minnha nnifisha.

M'għandniex aħna nibagħtu xi forma ta' sinjal li jekk hemm third party li qed ibati minħabba illegalità u dan b'mod partikolari f'żoni residenzjali, li b'xi mod se tintuża din il-policy biex tiġġedded il-ħajja ta' dik l-illegalità.

Jekk indaħħlu dik, naħseb li nkunu għamilna pass sinifikanti 'l quddiem.

THE CHAIRPERSON: L-Onor.

CHARLES BUHAGIAR: Ejjew nieħdu każ fejn għandek garaxx u blokk appartamenti fuqu u kollox mibni bil-permess, imma dan qed jagħmel użu illegali tal-garaxx u qed jużah bħala sprayer u jdejjaq lill-ġirien kollha ta' fuqu.

Illum intom għandkom l-obbligu li toħorġu enforcement notice, jista' jappellahielek u japplikalek għall-permess u jista' allura jġedded .....

IS-SUR JOHANN BUTTIGIEG: Ippermettili ftit ħalli nkunu qed nagħmluha ċara.

L-użu għandi d-dritt inwaqqfu dak il-ħin.

CHARLES BUHAGIAR: Għal hekk ġej, inti għandek dritt twaqqaf l-użu dak il-ħin, imma r-realtà mhijiex qed tkun hekk.

IS-SUR JOHANN BUTTIGIEG: Ir-realtà hija kompletament differenti minn dak li qed nitkellmu fuqu.

CHARLES BUHAGIAR: Ir-realtà hi li japplika jew inkella jmurlek l-enforcement, imbagħad meta jitlaq ikompli, u ħafna kummiedji bħal dawn.

Issa billi nagħmlu din, din fil-każ ta' użu mhux f'każ ta' binja ...

IS-SUR JOHANN BUTTIGIEG: Din il-policy mhijiex intenzjonata għall-użu.

CHARLES BUHAGIAR: Anke l-argument li għamel l-Onor.

Grech fuq l-użu kien, jiġifieri jekk m'aħniex se nindirizzaw l-użu ...

CLAUDIO GRECH: L-iżvilupp isir għal użu.

Jien naraha diffiċli ħafna li wieħed jiddistanzja l-użu ...

IS-SUR JOHANN BUTTIGIEG: Onorevoli, inti taf daqsi li meta tapplika għal compliance, 99.9% tad-drabi, l-użu lanqas biss ikun għadu nbeda, ġeneralment ikun għadu shell.

Mela jien ħriġtlek il-compliance meta… (Interruzzjonijiet) Imma tkun għadek ma bdejtx.

TONI BEZZINA: Sat-tabella bl-isem iġiegħlek twaħħal!

IS-SUR JOHANN BUTTIGIEG: Imma fil-UCA.

Jekk trid nagħtik in-numri tal-permessi.

THE CHAIRPERSON: Onor. Bezzina, kompli u wara li tispiċċa nagħmel ftit kummenti jien għax iddominajtu d-diskussjoni intom l-irġiel!

TONI BEZZINA: F'każ li wara tliet snin japplika, ma joħroġlux, jappella u jibqa' ma joħorġlux, jidħol il-qorti, u l-proċess jittawwal b'iżjed minn tliet snin, kif jiskattaw it-tliet snin taqbdu u tagħmlu d-direct action?

IS-SUR JOHANN BUTTIGIEG: Naqbdu u nagħmlu direct action.

TONI BEZZINA: Il-liġi tagħtik li taqbad u tagħmel direct action?

IS-SUR JOHANN BUTTIGIEG: Jekk għandek fil-contractual obligation, iva.

Ovvjament għandu dritt jagħmel mandat ta' inibizzjoni u sta għalija li niġġieled dak il-mandat ta' inibizzjoni.

IL-PERIT ALEXANDER BORG: Dan mhux se jbiddel il-liġi.

TONI BEZZINA: Però id-differenza hija li jekk irrid id-dawl u l-ilma għax mingħajrhom ma nistax nopera, u jien fil-fatt għandi d-dawl u l-ilma, se nibqa' ntawwal u nġebbed.

Issa jien perit u klienti għandi, imma jekk lil dan mhux se twaqqfu ...

IS-SUR JOHANN BUTTIGIEG: Il-compliance certificate se joħroġ għall-massimu ta' tliet snin.

Sta imbagħad li aħna ninnotifikaw lill-Enemalta.

Dan bħalma llum joħroġ il-partial compliance.

Illum, dak il-partial compliance li noħorġu, wara sitt xhur, l-Enemalta tmur u tiċċekkja attwalment jekk hemmx compliance ieħor u jekk m'hemmx compliance ieħor tirtira l-meter.

TONI BEZZINA: Naf b'każi fejn għaddew tmien snin mill-ħruġ ta' partial compliance u l-arloġġ għadu mwaħħal.

THE CHAIRPERSON: Onor. Grech, għandek xi domandi oħra?

CLAUDIO GRECH: Biex forsi sserraħli moħħi, jiġifieri se tkunu qegħdin iddaħħlu provision fuq l-infringements ta' drittijiet ta' terzi, li fejn hemm dan it-tip ta' infringement mhux se tingħata xi forma ta' faċilità bħal din.

CHARLES BUHAGIAR: Jien ma fhimtx bħalek.

CHARLES BUHAGIAR: Anzi jien fhimt bil-kontra għax l-infringements li qed issemmi inti huma kważi kollha relatati ma' użu u l-MEPA qed jgħidu – almenu kif fhimt jien – li din ma tapplikax għall-użu.

CLAUDIO GRECH: Jien m'iniex se noqgħod nintilef fit-teknikalità.

Li jinterressani huwa … (Interruzzjonijiet) Le, fl-użu, għax hu se jagħtih il-compliance biex ikompli jużah.

Mhux hekk?

CHARLES BUHAGIAR: Il-compliance mhux għal dak se jagħtihulu imma għal proprjetà oħra.

IS-SUR JOHANN BUTTIGIEG: Għall-parti legali.

CLAUDIO GRECH: Però xorta se tagħtih l-elettriku.

IS-SUR JOHANN BUTTIGIEG: U l-parti legali hija wkoll l-użu legali.

CLAUDIO GRECH: Però tkun wassalt is-servizzi on the border of the site, jiġifieri l-parti llegali imbagħad qed tgħid li se tissiġillaha.

CHARLES BUHAGIAR: Ħalli nerġgħu nieħdu l-eżempju ta' xi ħadd li għandu garaxx li fuqu hemm appartamenti tal-istess sid u dan il-garaxx suppost li jintuża biex idaħħal karozza u qed jużah bħala sprayer.

Kif se tiġi proposta, l-appartamenti jistgħu jingħataw compliance imma l-garaxx le għax huwa llegali.

MICHAEL FARRUGIA: Fil-kwestjoni fejn jidħol l-użu, jekk mhux qed jużah bħala garaxx imma qed jużah bħala sprayer, awtomatikament se jitwaqqaf milli jagħmel użu sakemm ma jitlobx li jkun hemm change of use.

Jiġifieri mhijiex kwestjoni … (Interruzzjonijiet) Jekk se juża l-garaxx għall-ispraying se jittieħdu l-passi għax ma jistax jużah għal hekk.

CLAUDIO GRECH: Ħalli nagħlaq dan il-punt li għalija huwa importantissimu.

Li qed ngħid jien huwa li peress li każ li jintalab sanctioning tiegħu skont il-provvedimenti ta' din il-policy, jekk ikun hemm complaints ta' terzi – li qegħdin għandkom diġà u intom tafu għax huwa rreġistrat – għax qed jiġu infratti d-drittijiet tagħhom – issa mhijiex kwestjoni ta' jekk hux magħluq jew mhux magħluq imma ta' x'qed jiġri fil-verità u b'dak li intom tafu ovvjament ta' x'hemm on file għandkom – jien qed ngħid li intom m'għandkomx issibu diffikultà li dak il-każ partikolari teskluduh milli jibbenefika mill-provvedimenti ta' din il-policy.

Skont li qed tgħidu intom dawn ma jeżistux u allura ma naħsibx li għandu jkun hemm xi forma ta' diffikultà f'dan is-sens.

Mhux hekk?

IL-PERIT VINCENT CASSAR: Diffikultà f'dak is-sens m'hemmx imma trid tara jekk dan il-garaxx li qed tgħid int li nbena fl-għalqa tal-faċċata huwiex legali jew le.

CLAUDIO GRECH: Jekk qed japplika għall-sanctioning bilfors huwa llegali.

IL-PERIT VINCENT CASSAR: Jekk huwa garaxx li nbena legalment biex ipoġġi l-karozza ġo fih imma dan qed jużah għall-ispray painting, kull ma jrid isir huwa li l-MEPA twaqqfu milli jkompli jagħmel użu tiegħu għal spray painting.

CLAUDIO GRECH: Imma taqbel miegħi li m'għandux japplika?

Daqshekk biss qed ngħid jien!

IL-PERIT VINCENT CASSAR: M'għandux għalfejn japplika.

CLAUDIO GRECH: Jien naħseb li l-kreattività li taraw intom ma jaraha ħadd.

Jekk dan japplika, tistgħu intom tipprovdu li jekk ikun hemm applikazzjoni għal sanctioning fejn għandkom claims li qed jiġu infringed drittijiet ta' terzi, li dak ma jikkwalifikax taħt din il-mekkaniżmu?

IS-SUR JOHANN BUTTIGIEG: Ħalli mmur pass oltre.

Jien m'għandi l-ebda problema biex mhux talli ma ndaħħalx lit-terzi persuni, imma li kwalunkwe użu ma jkunx suġġett għal din.

Jiġifieri mhijiex kwestjoni ta' third party jew mhux third party.

Ma tapplikax għall-użu.

M'għandi l-ebda problema!

CLAUDIO GRECH: Dak il-każ partikolari ma jistax japplika għas-sanctioning.

IS-SUR JOHANN BUTTIGIEG: M'hemmx kwestjoni ta' third party rights għax aħna qed ngħidu li l-parti llegali ma nistgħux inħalluha topera.

MICHAEL FARRUGIA: Il-biċċa xogħol hija waħda.

Jekk il-bini huwa legali u skont il-permess imma l-użu huwa differenti, allura mhijiex kwestjoni ta' legalità, imma hija kwestjoni ta' użu ħażin.

Mela jien se nwaqqfu għall-użu ħażin.

IL-PERIT VINCENT CASSAR: Imma ma tistax timpedih milli japplika biex jagħmel change of use.

MICHAEL FARRUGIA: Ikompli jużah bħala garaxx sakemm jitlob change of use, imbagħad jekk iġib iċ-change of use jista' jużah bħala sprayer or whatever.

Imma din ma tapplikax għalih.

THE CHAIRPERSON: Jien ħadt pjaċir nisma' ħafna d-diskussjoni.

Għal dawk li huma żviluppi interni ġo dwellings interni li ma jdejqu lil ħadd u li qed igawdihom jew ibatihom min għamilhom, ma narax problema kbira, imma kull żvilupp ieħor li se jħalli impatt fuq il-streetscape jew il-landscape, dak għandu externalities.

Jien immur oltre mit-third parties li semma l-Onor.

L-ikbar ġerħa li għandu dan il-pajjiż, u Għawdex iktar minn Malta, huma l-unfinished buildings; ikun hemm xi problema jieqaf kollox u jibqa' jkerraħ l-ambjent eternament.

Li għandu bżonn dan il-pajjiż huwa li s-saħħa li għandna biex dawn l-infringements ma jsirux, u sal-lum dan kien il-compliance certificate, inżuduha mhux innaqqsuha.

Billi aħna qed intawlu ż-żmien b'mod li dawn f'moħħhom jaħsbu u min għandu l-flus can obtain it u min m'għandux cannot, se nkunu qed nagħmlu distinzjoni bejn il-klassi fejn jidħlu finanzi.

Din hija diskrimatorja fejn tidħol is-saħħa finanzjarja ta' dak li jkun.

Jien naħseb li filwaqt li m'għandniex intawlu ċ-ċans li din il-ġerħa fuq il-pajjiż tkompli tiżdied u li hemm inħalluh kif inhu, għandna naqbdu dak il-backlog, nikkategorizzaw il-każijiet kif issuġġerixxa l-Onor.

Grech, dawk li nistgħu nissanzjonawhom għax forsi huma xi ħaġa fuq ġewwa, sanction them u mexxi, ħallihom jgħixu ħajjithom bil-kwiet u jeħilsu mill-inkwiet, dawk li huma totally unsanctionable bħal pereżempju jien ngħix fit-Torri tal-Kaptan il-Qrendi u ntella' washroom fuq il-balconies li għandi, xi ħaġa li żgur hija unsanctionable, jew twaqqa' jew inkella tgawdi mill-pieni li jeżistu sal-lum.

L-oħrajn li huma in between, jinħatar kumitat għal tal-apposta, li jittrattahom fast track; lil min se nissanzjonaw, nissanzjonawh u lil min mhux se nissanzjonawh, neħħi.

Din hija problema li minħabba n-natura tal-ikbar industrija li għandna f'pajjiżna, li hija l-industrija tat-turiżmu biex ma nsemmiex is-swied ta' qalb u l-impatt psikoloġiku, anke fuqna n-nies li ngħixu ġo l-irħula u min min iħobb il-kampanja, naħseb li għandha tiġi trattata immedjatament.

Il-Gvern għandu jagħti sinjal li filwaqt li jekk kien hemm kwestjonijiet fejn is-sanctioning ma ngħatax għal ħmerija, irridu nkunu prattiċi u mmexxu, fejn mhuwiex sanzjonabbli, irid jitneħħa u ma nagħtux l-impressjoni li bil-flus dak li jkun jista' jixtri anke dak li mhux tajjeb għal pajjiżna.

Intom għamiltu tajjeb ħafna li qed tindirizzaw din il-problema għax hija problema li trid tkun indirizzata immedjatament, li dak li huwa sanzjonabbli nissanzjonawh, dak li mhux sanzjonabbli ma nissanzjonawhx, imma l-potenzjal tal-infurzar rridu nnaqqsuh u mhux indaħħlu f'moħħ il-bniedem li inti tista', għax imbagħad tħallas, jgħaddu tliet snin, imbagħad ikun hemm l-elezzjoni u allura ntawlu naqra oħra – Gvern jinbidel u sfortunatament dejjem hemm interessi politiċi – u nibqgħu b'din il-ġerħa fuq il-pajjiż tagħna.

IS-SUR JOHANN BUTTIGIEG: Madam Chair, biex ninfurmak fuq dak li għadek kemm qed tgħid inti, qegħdin naħdmu wkoll fuqu.

Nisperaw li jkollna l-opportunità li nerġgħu niġu hawnhekk b'policy differenti fejn inkunu qed niddiskutu proprju dan li qed issemmi inti.

THE CHAIRPERSON: Allura issa rridu noqogħdu attenti li din il-policy li aħna se napprovaw jew mhux se napprovaw illum, ma tkunx qed iddgħajjef policy oħra li għad trid tiġi fil-futur għax jekk fil-każ nistennew il-policy l-oħra li se tiġi suġġerita u niddiskutuhom fid-dawl ta' xulxin.

IS-SUR JOHANN BUTTIGIEG: Nassigurak li mhumiex.

Il-policy l-oħra, ovvjament minħabba li għandna ċerti requirements infrastrutturali fl-IT section tagħna li għandna bżonn nagħmlu ma stajniex nagħmluha ma' din però fil-fatt din il-ġimgħa se noħorġu t-tenders li hemm bżonn, biex imbagħad inkunu nistgħu nlaħħqu ma' dak li rridu nagħmlu.

THE CHAIRPERSON: L-Onor.

CHARLES BUĦAGIAR: Qed nifhem li se niltaqgħu darb'oħra fuq din?

THE CHAIRPERSON: Iva, anke għax għandna item 3 taċ-ċirkolari li għadna lanqas biss bdejniha.

Jien kont se nissuġerrixxi li nagħmluha għada wara s-Seduta ta' Van Rompuy.

(Interruzzjonijiet) Jien jekk tridu nkomplu llum, aħjar ħalli forsi nispiċċawha.

L-Onor.

CHARLES BUHAGIAR: Jien xorta għadni ngħid li l-garanzija bankarja ta' €200 kull metru kwadru m'għandhiex tkun applikabbli across the board l-istess għal kulħadd.

Jekk xi ħadd li għandu aperturi ta' materjal differenti, bħal pereżempju aluminium gold fuq il-faċċata, u jkollu jagħmel garanzija bankarja ta' €200 għal kull metru kwadru tal-appartament tiegħu ara x'ammont se jitlagħlu!

THE CHAIRPERSON: U jekk m'għandux għaxja ta' lejla, se titfgħu l-ħabs?

Se nkunu Gvern li nitfgħu n-nies il-ħabs?

Min mhux se jħallas, x'se jiġri?

CLAUDIO GRECH: Kif qed tispjega Madam Chair, naħseb li jkun aħjar jekk kategorija minnhom nagħmlu rata u l-kategorija l-oħra nagħmlu r-rata li qed tissuġerixxu intom.

CHARLES BUHAGIAR: Jien nissuġġerixxi li għandu jkun hemm rati differenti.

Bħalma qalet Madam Chair, ikun hemm ċerti każi fejn ikun hemm min għandu aperturi tal-aluminium fuq il-faċċata li ma jkunx jaffordjaw jagħmluhom tal-injam.

Allura se tmur tagħmlilhom garanzija bankarja ta' ma nafx kemm-il elf ewro?

Jien inħoss li meta jkunu minor infringements għandhom ikollhom kategorija mod ta' garanzija, filwaqt li meta jkunu infringements kbar, f'xi ODZ, ikunu aktar.

It-tieni mhuwiex ċar f'moħħi kif se napplikaw din il-policy biex nindirizzaw il-backlog.

Jien naħseb li għandna nieħdu l-opportunità biex b'din il-policy b'xi mod nippruvaw nindirizzaw il-backlog tal-enforcements.

Tkellimna ftit fuqha, għedna li forsi dawn li għandhom l-enforcement bid-direct action, tinfurmahom bil-policy u tara ftit kif … Imma trid tagħmel xi ħaġa inkella se nibqgħu bil-backlog.

IS-SUR JOHANN BUTTIGIEG: Għar-rigward tal-minor infringements, illum teżisti l-kwestjoni tas-CTB, jiġifieri "Category B" fejn inti għandek sezzjoni tal-liġi li tippermetti li fejn għandek infringements żgħar, pereżempju għandek il-bitħa ftit iżgħar milli suppost, għandek tarġa taħt il-front garden ...

THE CHAIRPERSON: Nafu li għandna numru ta' buildings li kellhom din il-problema ta' sanctioning.

X'qed jiġri minnhom?

IS-SUR JOHANN BUTTIGIEG: Għal dawk hemm avviż legali fejn attwalment jippermetti li jekk inti pereżempju għandek sa 65% tal-bitħa mhijiex mibnija, xorta tista' tapplika għal dak li jgħidulu concession, toħroġ il-concession, imbagħad il-compliance jista' joħroġ normali.

THE CHAIRPERSON: U dawk li huma worse?

IS-SUR JOHANN BUTTIGIEG: S'issa dawk li huwa worse il-liġi ma tippermettix li jiġu regolarizzati.

THE CHAIRPERSON: Mela rridu nindirizzawhom għax hemm ħafna bini li ma jistax jinbiegħ proprju għal dawn ir-raġunijiet.

IS-SUR JOHANN BUTTIGIEG: Nassigurak li qegħdin naħdmu fuq dan.

THE CHAIRPERSON: Tajjeb ħafna.

Ħalli nċaqilqu s-suq ukoll!

IS-SUR JOHANN BUTTIGIEG: Dik se nkunu qed naħdmu fuqha u nisperaw li sa qabel l-aħħar tas-sena se jkunu f'pożizzjoni to come back to this commitee dwar dan.

CLAUDIO GRECH: Forsi l-Perit Borg jista' jagħtina ftit statistika dwar fuqxiex qegħdin nitkellmu?

Jiġifieri f'ċifri, kemm mill-enforcements li hemm huma minor infringements?

Kemm huma f'ODZs?

Anke from a policy making stand point, anke għalina, forsi jekk aħna qed infettqu hawnhekk fuq numru żgħar mod ...

THE CHAIRPERSON: Jien naħseb li kull każ irid jiġi diskuss on its own merits.

Jista' jkun li għandek lil xi ħadd li se jagħmel agri-tourism project qiegħed ġo nofs il-Baħrija jew il-Bidnija li jagħmel sens għalkemm qiegħed f'ODZ u jistħoqqlu li jkollu l-permess għax se jsebbaħ l-ambjent, imma qiegħed miżmum għax hemm ċerti avviżi legali jew liġijiet li jipprekluduh.

Jiġifieri, nerġa' ngħid li kull applikazzjoni trid tkun diskussa and weighed on its own merits.

There has to be a specialised committee li jkun lest li jħaffef u jneħħi dan il-backlog mingħajr ma jpoġġi fil-periklu l-ambjent tal-pajjiż.

IS-SUR JOHANN BUTTIGIEG: Qed naħdmu fuqha.

IS-SUR JOHANN BUTTIGIEG: Nista' ninforma lill-Kamra li bħalissa qed nirrevedu xi tmien policies.

Fil-fatt, il-Kamra tal-Periti ġew infurmati bil-policies li bħalissa qegħdin nirrevedu.

THE CHAIRPERSON: U tawkom feedback il-Kamra tal-Periti?

IS-SUR JOHANN BUTTIGIEG: S'issa llum għalaqna l-ewwel policy u nisperaw li bejn għada u pitgħada nkunu qegħdin nibagħtuha lill-Kamra tal-Periti.

THE CHAIRPERSON: Imma tlabtu l-input tagħhom?

IS-SUR JOHANN BUTTIGIEG: Għal kull policy għamilna working group.

Pereżempju, f'din il-policy li lestejna li hija l-ewwel waħda, li hija l-ODZ policy, qbadna l-policies kollha li kienu sparpaljati ma' kullimkien, ġbarnihom f'dokument wieħed biex ma jkollniex ħafna truf, għamilna conglomeration tagħhom, rajna x'għadu rilevanti u x'mhuwiex rilevanti u issa dan il-working group li huwa ffurmat minn għaxra min-nies, minn extreme greens għal mhux extreme greens, żewġ periti, rappreżentanti tal-agrikoltura u rappreżentanti tat-turiżmu, għamlu dan id-dokument u issa, wara li nkunu għamilna konsultazzjoni mal-Kamra tal-Periti, noħorġuh għall-public consultation.

Wara li nirċievu l-feedback, jiġi diskuss mill-MEPA Board, imbagħad imur għand il-Gvern biex toħroġ il-policy l-ġdida.

THE CHAIRPERSON: L-Onor.

L-ONOR.

CLAUDIO GRECH: Jiġifieri se nimxu fuq il-linja li ssuġġeriet Madam Chair.

Jiġifieri se ssir il-kategorizzazzjoni u se tiġi emendata.

THE CHAIRPERSON: Mid-dehra l-kummissjoni diġà nħolqot biex tara liema huma l-każijiet.

CLAUDIO GRECH: Jekk fhimtu tajjeb, qed jgħid li dik hija xi ħaġa differenti, ma tapplikax għal din.

Jiġifieri biex inkunu ċari ħalli naraw meta se nerġgħu narawha din.

IS-SUR JOHANN BUTTIGIEG: Jekk tridu li nistennew sakemm inlestu l-policy l-oħra, nistennew.

THE CHAIRPERSON: Jekk hemm bżonn, nagħmlu hekk għax waħda trid tiġi studjata fid-dawl tal-oħra.

Inutli ngħaddu din u jkollna oħra li it clashes magħha.

THE CHAIRPERSON: … li jridu jiġu kategorizzati wkoll.

CHARLES BUHAGIAR: Però as a first step, nistgħu nagħmlulhom bank guarantee differenti ħalli nagħrfu d-differenza bejniethom?

IS-SUR JOHANN BUTTIGIEG: Nistgħu ngħidu, pereżempju, li dak li huwa within scheme nagħmluh €125, dak li huwa ODZ nagħmluh €200, dak li huwa within a protected area, jew ma nagħtuhx jew inkella nagħmluh €300.

Din hija policy li qed tiddiskrimina.

IS-SUR JOHANN BUTTIGIEG: Madam Chair, jien illum ma nistax immur taħt il-cost li jiġi għall-MEPA.

THE CHAIRPERSON: Skużani, biex il-MEPA ma jkollhiex cost, we have to prevent these incidences.

Jekk kellna Gvern qabel, bir-rispett kollu, li forsi kien laxk u hemm dan l-ammont kbir ta' każijiet li għandhom bżonn enforcement, it means that the policy was lacking.

Issa aħna d-direzzjoni politika rridu nagħmluha b'tali mod li filwaqt li aħna lesti li nindirizzaw dawn il-problemi li jistgħu jieħdu sanctioning eċċ. biex inkunu nistgħu nkomplu nagħtu ħajja lil min forsi waqfitlu ħajtu minħabba dawn l-affarijiet u ma nkomplux inħallu dawk l-eyesores fil-kampanja u fl-irħula tagħna, fl-istess ħin ma rridux nagħtu l-messaġġ li you can infringe, ikkalkula kemm se tiġik il-multa u għall-oħrajn nagħtuk permess!

IS-SUR JOHANN BUTTIGIEG: Għalhekk, hemmhekk naqbel mal-Onor.

Grech fejn qal li għandu jkun hemm cut-off date.

THE CHAIRPERSON: Imma intom ma tajtuniex cut-off date.

Intom għedtulna li din se tibqa' in vigore.

IS-SUR JOHANN BUTTIGIEG: Le, qbilna li se ssir cut-off date.

THE CHAIRPERSON: Mela la se jkollna cut-off date hija aċċettabbli.

CHARLES BUAHAGIAR: Ippermettili, Madam Chair, mhux neċessarjament naqbel ma' dak li qed tgħid dwar min jaffordja u min ma jaffordjax għax min jibnilek kamra f'għalqa x'imkien u ma jkunx jaffordja xorta l-ambjent ibati, jiġifieri mhijiex kwestjoni ta' min jaffordja u min ma jaffordjax.

THE CHAIRPERSON: Mija fil-mija.

Għalhekk il-punt tiegħi huwa li m'għandniex inħalluhom jagħmlu hekk.

CHARLES BUHAGIAR: Iva, imma ejjew nitkellmu fuq dak li sar u mhux fuq dak li se jsir.

THE CHAIRPERSON: Hekk hu.

CHARLES BUHAGIAR: Jien nibqa' ngħid li għandna jkollna żewġ rati, waħda għall-ODZs u l-oħra għal within scheme.

Biex nirrispondi għall-proposta li għamel is-Sur Buttigieg ngħid li għal within scheme naħseb li għandha tkun €100 u għal dawk li huma barra mill-iskema tkun €200.

Imbagħad fil-protected areas m'għandhiex tapplika.

TONI BEZZINA: U biex inkompli ma' dan li qed qed jgħid l-Onor.

Buhagiar, irridu nippruvaw nagħmlu distinzjoni bejn commercial u dwelling.

Għandha ssir distinzjoni bejn min għandu dwelling … Din bħal tar-roħs fil-fees, għal min għandu dwelling hemm roħs ta' 38% u għall-commercial hemm roħs ta' 55%.

Jien nemmen li għandhom ikunu bil-kontra; min issallab biex xtara xi flat ma nkomplux insallbuh, imma mbagħad min hu commercial hija storja totalment differenti.

CLAUDIO GRECH: Għalhekk trid issir il-categorisation għax jekk se noħolqu – u jidher li hemm qbil bejnietna dwar dan – categorisation bejn dwellings with minor infringements, commercial u ODZ – u jien naqbel miegħek jekk hemmhekk trid iddaħħal provisions daqsxejn aktar b'saħħithom u sodi u żgur li se ssib l-appoġġ tagħna mija fil-mija – … Il-breaking points tagħna kienu l-cut-off date li din mhux issir kif qed tgħid Madam Chair li wieħed jista' jikkalkulaha fil-cost tal-proġett tiegħu, l-issue tat-third party rights li serraħtli moħħi li se nirriflettuha u t-tielet il-categorisation tat-tipi differenti ...

THE CHAIRPERSON: … u li jiġu trattati minn kummissjoni apposta within a limited and definite timeframe għax inkella se nibqgħu ntawwlu u se nibqgħu bil-problemi.

CLAUDIO GRECH: Sur Buttigieg, fejn għandek dwellings with minor infringements taf li m'intix se tieħu direct action, jiġifieri l-flus li se tiġbor, teknikament lanqas għandek bżonnhom għax jekk dan għandu infringements f'appartament fi blokka ...

IS-SUR JOHANN BUTTIGIEG: Nassigurak li fejn hemm minor infringements nagħmlu minn kollox biex naraw kif nistgħu nissanzjonaw, jiġifieri we go at lengths biex nippruvaw innaqqsu l-burden lil dak li jkun għalkemm ġieli jkun hemm sitwazzjonijiet fejn wieħed ma jkunx jista' jagħmel mod ieħor.

TONI BEZZINA: L-ikbar problema huma fejn hemm twieqi … Każ tipiku u l-iktar problematiku.

IL-PERIT ALEXANDER BORG: Jien naħseb li qegħdin niftħuha ftit.

Aħna qed ngħidu li hemm żvilupp li biċċa huwa legali u biċċa huwa llegali.

Jekk se nestenduha wkoll għat-twieqi, x'se nissiġġillaw?

THE CHAIRPERSON: M'għandekx għalfejn tissiġġilla, ibdilha!

IL-PERIT ALEXANDER BORG: Imma din partikolari qiegħda fejn għandek biċċa legali u biċċa llegali.

THE CHAIRPERSON: Għandek id-dar legali u għandek it-twieqi illegali.

Mhux għalhekk ma tagħmilx sens?

CLAUDIO GRECH: Fil-5,000 backlog li semmejt, għandek minn dawn?

Jekk hemm allura din se tapplika għalihom ukoll!

THE CHAIRPERSON: Sealing off se toħloq eyesore fuq l-ambjent u fuq l-istreetscape, it does not make sense.

X'se tagħmel?

Tissiġillalu t-tieqa?

Timbarraha bil-ġebel?

Aħna għamilna dawk is-suġġerimenti għall-emendi, ħudu nota tagħhom ħalli meta terġgħu tiġu quddiemna, ikollna dak li naħseb ilkoll kemm aħna naqblu li għandu jsir.

CHARLES BUHAGIAR: Madam Chair, jien naqbel ma' dak li qal l-Onor.

Bezzina fejn qal li għandu jkun hemm żewġ rati differenti, waħda għar-residenzi u waħda għall-commercial within scheme.

IL-PERIT ALEXANDER BORG: Nista' nissuġġerixxi li jkun hemm ODZ għaliha, imbagħad DZ residential u DZ other.

TONI BEZZINA: Fir-residential mhux se tmur twaqqa'; tagħmel fee minimina biex iġġiegħlu japplika għax iktar ikun worth it għal dak li jkun li japplika u jissanzjona milli joqgħod bla permess.

THE CHAIRPERSON: L-interessi fuq il-multi kemm se jkunu?

Biex ma jiġrilniex bħal tal-VAT.

IS-SUR JOHANN BUTTIGIEG: Minħabba l-fatt li dan huwa compliance certificate, sakemm m'hemmx permess li qed jissanzjona dik l-illegalità, fejn hemm twieqi tal-aluminium, ma nistax noħroġlu compliance certificate because I would be going against the permit.

Aħna llum qegħdin niddiskutu compliance.

THE CHAIRPERSON: Jekk taqla' t-tieqa tkun tista' toħroġlu.

IS-SUR JOHANN BUTTIGIEG: Iva, jekk naqla' t-tieqa nista' noħroġlu.

THE CHAIRPERSON: Jien naħseb li wasal iż-żmien li intom flimkien ma' kull min hu interessat fl-estetika, fl-ambjent u fil-wirt storiku tagħna, taraw kemm hemm bżonn fondi biex kull tieqa tal-aluminium li hemm fil-Belt, fit-Three Cities u fil-qlub tal-irħula, jekk hemm bżonn, jinbidlu.

Il-benefiċċju ta' dan mhux se jieħdu l-owner tal-post imma se jieħdu l-pajjiż kollu.

IS-SUR JOHANN BUTTIGIEG: Madam Chair, fil-fatt qegħdin naħdmu fuq skema li jisimha "Investi f'Darek" li kienet diġà ġiet issuġġerita fil-baġit li għadda u qegħdin naraw kif nerġgħu ntejbu fuqha biex persuna tkun tista' tieħu fondi sa €5,000 għal dan il-għan.

Però ma nistax inħallat din il-policy li hija kwestjoni ta' compliance ma' xi ħaġa ta' sanctioning għax din mhijiex kwestjoni ta' sanctioning.

THE CHAIRPERSON: Qed nifhmek u m'iniex qed nipprova nħallathom.

IS-SUR JOHANN BUTTIGIEG: Dwar kwestjoni ta' appertura li hija tal-aluminium, sfortunatament b'din il-policy jien ma nista' nagħmel xejn.

THE CHAIRPERSON: Għalhekk qegħdin nitkellmu, biex naraw jekk tinqala' dik l-inċidenza, kif se nittekiljawha; jew se nagħtuh loan mingħajr interessi jew inkella xi forma ta' fund.

THE CHAIRPERSON: Jiġifieri din qegħdin nindirizzawha wkoll.

Għalhekk qegħdin niddiskutu hawnhekk, biex dawn l-irqaqat li jagħmlu differenza fil-ħajja ta' familja u fil-ħajja tat-triq kollha, nindirizzawhom.

CHARLES BUHAGIAR: Jien naħseb li ma ftehemniex.

Hemm blokk ta' appartamenti tal-istess sid u tnejn minnhom għandhom il-bieb tal-aluminium u l-oħrajn għadhom il-bieb tal-injam.

Dawk li għandhom il-bieb tal-injam se tagħtihom il-complaince certificate, mentri lil dawk li għandhom il-bieb tal-aluminium le.

THE CHAIRPERSON: Iva, tapplika, hekk qed ngħidu.

CLAUDIO GRECH: Xtaqt sempliċement nagħmel kjarifika biex jekk se jsiru xi emendi, isiru at the outset.

Sur Buttigieg, meta tirriferu għall-bank guarantee, qed nifhem li din tkun an incremental bank guarantee, jiġifieri jekk ikun hemm xi bank guarantee li hija diġà viġenti fuq is-site, din il-bank guarantee tkun over and above kull bank guarantee li diġà għandkom.

It-tieni, meta qegħdin nitkellmu fuq dawn il-minor dwellings, la ssir l-emenda, nissuġġerixxi wkoll li ċ-ċifra ta' €3,000 titbaxxa għax €3,000 fuq flat ifisser 5% jew 6% ta' kemm jiswa l-post.

IS-SUR JOHANN BUTTIGIEG: L-idea hija biex ħadd ma jaħseb li din hija xi ħaġa ...

THE CHAIRPERSON: Imma meta ma jkollhomx biex iħallsu, x'se tagħmel bihom?

Se titfagħhom il-ħabs?

X'se jiġri?

IS-SUR JOHANN BUTTIGIEG: Mhijiex kwestjoni ta' ħabs; ma joħroġx il-compliance certificate.

THE CHAIRPERSON: Imma jekk ma joħroġx il-complaince certificate, dak li jkun se jibqa' bil-problema u se tbati minnha t-triq kollha.

IS-SUR JOHANN BUTTIGIEG: Imma mbagħad se jkun hemm l-iskema l-oħra li se niġu quddiemkom biha within the next six months fejn biha qed nisperaw li se nkunu qegħdin insolvu ħafna mill-problemi li għandu l-poplu.

THE CHAIRPERSON: Tajjeb, qed isserraħli rasi.

IS-SUR JOHANN BUTTIGIEG: Jien naħseb li għall-ODZ għandha tibqa' €3,000.

Jekk ikollok kamra f'għalqa għaxra b'għaxra, tiġi €2,000 u allura l-inqas għandha tkun €3,000.

THE CHAIRPERSON: Sur Buttigieg, jekk taħseb li jekk se napprovaw din, we are going to clash mal-oħra, ngħadduhom flimkien.

IS-SUR JOHANN BUTTIGIEG: Le, it-tnejn huma differenti.

TONI BEZZINA: Pereżempju, fuq kamra f'għalqa għaxra b'għaxra, x'infringement taħseb li jista' jkun hemm?

IS-SUR JOHANN BUTTIGIEG: Jekk jiena bidwi, għandi kamra bil-permess u bnejt kamra oħra ħdejha – u għandna minnhom dawn – jew inkella għandi permess għal garaxx u bnejt tool room fejn nistrieħ bħala bidwi.

CLAUDIO GRECH: Jekk inkella minflok għaxra b'għaxra, għamilha 15 bi 15.

IS-SUR JOHANN BUTTIGIEG: Le, għax hekk ma tkunx tista' tieħu action jew inkella trid tissiġġilla parti mill-kamra.

CLAUDIO GRECH: Il-punt l-ieħor tiegħi kien jekk ħadtux parir legali fuq li l-bank guarantee se tikkonvertuha f'penali fl-aħħar tal-proċess.

Dik tridu toqogħdu daqsxejn attenti minnha li ma tmurx tiġi interpretata li dik hija penali li permezz tagħha tkun awtomatikament qed tissanzjona.

CLAUDIO GRECH: Mhux għal dik qed ngħid imma għall-aħħar paragrafu (l) fejn qed jingħad li "the bank guarantee would be forfeited as a fine by MEPA".

Jien naħseb – imma aħjar tieħdu parir legali – li l-kliem "as a fine" jista' jiġik avukat bravu u jinterpretahielek li inti ħadt il-multa talli jien għamilt hekk.

IS-SUR JOHANN BUTTIGIEG: Nerġgħu niċċekkjaw, mhijiex problema.

THE CHAIRPERSON: Nieħdu l-aħħar żewġ kummenti qabel ngħaddu għal item 3 taċ-ċirkolari.

IS-SUR JOHANN BUTTIGIEG: Għar-rigward tal-estetika minħabba s-siġilli rrid ngħid li l-MEPA għandha s-siġġilli tagħha, jiġifieri mhux bilfors nissiġillaw bil-bricks; għandna siġilli li huma tape, għandna siġilli li huma wire tal-ħadid …

THE CHAIRPERSON: Nifhmek imma xorta jkerrah; an unfinished building is always an eyesore plus li jnqqas il-valur tal-proprjetà tan-nies l-oħra li diġà għandhom żvilupp.

IS-SUR JOHANN BUTTIGIEG: Imma aħna li qed ngħidu huwa li the interior works ma jistgħux jiġu finished.

THE CHAIRPERSON: Imma inti fuq barra mhux se tibqa' bla twieqi u bla xejn jew se tagħmlulha dan il-wire li qed tgħid.

Jiġifieri xorta se tkun differenti mill-kumplament tal-iżvilupp.

IL-PERIT ALEXANDER BORG: Fuq dan il-punt forsi nistgħu nirranġaw għax aħna għandna "only external interventions aimed at avoiding damage … may be allowed".

Imma mbagħad ma tridx tiġi interpretata li jekk tirranġa dak is-sular bilfors se nagħmlu s-sanctioning.

Jiġifieri rridu nagħmluha ċara.

THE CHAIRPERSON: Nistgħu ngħaddu għall-item 3 taċ-ċirkolari għax dalwaqt ikollna nagħlqu l-laqgħa minħabba li għandna division fil-plenarja.

CLAUDIO GRECH: Nimmaġina li se nerġgħu niltaqgħu biex naraw l-aħħar verżjoni bl-emendi.

THE CHAIRPERSON: Hekk hu.

Tistgħu issa tispjegawlna item 3 taċ-ċirkolari, jekk jogħġobkom?

IS-SUR JOHANN BUTTIGIEG: Illum kull complaince certificate huwa validu għal erba' ġimgħat.

Kulma qegħdin nagħmlu f'din il-parti hija li qed nestendu l-validità ta' dak il-compliance certificate biex minn erba' ġimgħat nġibuh tliet xhur.

Ir-raġuni hija li qed nispiċċaw b'ħafna compliance certificates jerġgħu jiġu lura, jerġgħu jħallsu €60, jerġgħu jmorru għand il-periti u jkun hemm ħafna spejjeż żejda.

CLAUDIO GRECH: M'għandniex oġġezzjoni għal dan.

IS-SUR JOHANN BUTTIGIEG: Il-parti l-oħra qed titkellem dwar dawk il-compliance certificates li nibagħtuhom lura għax ikollhom xi ħaġa nieqsa, jew għax ikollhom fire safety ventilation report, jew għax jiġi l-inspector u jsib apertura li mhijiex lesta, jekk ikun within the UCA.

Issa, minflok sitt ġimgħat, qed nestenduha għal tliet xhur ukoll biex kemm jista' jkun innaqqsu l-burden minn fuq in-nies.

THE CHAIRPERSON: Qed naqblu fuq din?

THE CHAIRPERSON: Mela nistgħu naġġornaw għal nhar it-Tnejn.

IS-SUR JOHANN BUTTIGIEG: Sa nhar it-Tnejn l-emendi jkunu lesti, anzi nippruvaw nibagħtuhomlkom qabel.

THE CHAIRPERSON: Aħjar tibagħtuhomlna qabel għax inkunu rridu narawhom qabel.

CLAUDIO GRECH: Madam Chair, jekk tista' forsi taġġorna għal xi data oħra aħjar għalija għax nhar it-Tnejn ma nistax.

THE CHAIRPERSON: Meta tista', Onor. Grech?

CLAUDIO GRECH: It-Tnejn biss ma nistax.

THE CHAIRPERSON: Mela nagħmluh nhar it-Tlieta.

Kulħadd jista' nhar it-Tlieta fis-6.30 p.m?

Jidher li kulħadd jista'.

MICHAEL FARRUGIA: Madam Chair, nissuġġerixxi li in the meantime nilħqu nibagħtu l-emendi u jekk jista' jkun ikollna feedback fuqhom ħalli ħafna mix-xogħol ikun sar b'korrispondenza biex meta niġu hawnhekk ikollna biss il-finishing touches.

THE CHAIRPERSON: Naqbel mas-Segretarju Parlamentari li aktar kemm ikollna l-emendi malajr f'idejna, aktar inkunu nistgħu nissottomettu l-kummenti tagħna.

IS-SUR JOHANN BUTTIGIEG: Nibagħtuhom lis-Segretarja?

THE CHAIRPERSON: Iva, imbagħad tgħaddihomlna hi.

Nirringrazzjakom u naġġorna l-laqgħa għal nhar it-Tlieta fis-6:30 p.m.

Fid-8:44 p.m. il-Kumitat aġġorna.

Proceedings, agenda, minutes and transcripts of the parliamentary committees dev


KUMITAT PERMANENTI DWAR L-AMBJENT U L-IPPJANAR TAL-IŻVILUPP

LAQGĦA NRU.

L-Erbgħa, 10 ta' Lulju, 2013.

Il-Kumitat Permanenti dwar l-Ambjent u l-Ippjanar tal-Iżvilupp iltaqa' fil-Palazz, il-Belt Valletta, fis-6:43 p.m.

L-Onor.

Marlene Farrugia, Chairperson tal-Kumitat, ippresediet.

PREŻENTI

L-Onor.

Toni Bezzina, l-Onor.

Preżenti għal-laqgħa kien hemm ukoll is-Segretarju Parlamentari għall-Ippjanar u Simplifikazzjoni Amministrattiva, l-Onor.

Iċ-Chairperson qalet it-talba.

Il-Minuti tal-Laqgħa Nru. 2 li saret fit-8 ta' Lulju, 2013 kienu konfermati.

DISKUSSJONI DWAR ITEMS 2 U 3 TAL-MEPA CIRCULAR 01/13

Il-Perit Vincent Cassar, is-Sur Johann Buttigieg u l-Perit Alexander Borg, Chairman, Chief Executive Officer u Direttur tal-Enforcement tal-MEPA rispettivament, wieġbu għad-domandi li sarulhom mill-Membri tal-Kumitat dwar din iċ-ċirkolari.

Waqt id-diskussjoni saru diversi suġġerimenti mill-Membri tal-Kumitat għal tibdil fiċ-ċirkolari.

Iċ-ċirkolari bl-emendi proposti kellha mbagħad terġa' tiġi mgħoddija lill-Membri tal-Kumitat qabel il-laqgħa li jmiss sabiex jagħtu l-feedback tagħhom dwarha.

Fid-8:44 p.m. il-Kumitat aġġorna għal nhar it-Tlieta, 16 ta' Lulju, 2013 fis-6:30 p.m. b'din l-aġenda:

Approvazzjoni tal-MEPA Circular 01/13 kif emendata bis-suġġerimenti tal-Kumitat.

SKRIVANA TAL-KUMITAT

CHAIRPERSON TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 6

L-Erbgħa, 10 ta' Lulju 2013 fis-6:45 pm

L-Onor.

Christopher Fearne, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar l-Erbgħa, 10 ta' Lulju 2013 fis-6:45 pm fil-Kamra tal-Kumitati fil-Palazz il-Belt b'din l-aġenda:-

Laqgħa mal-E.T. Petras Zapolskas, Ambaxxatur tal-Litwanja, dwar il-Presidenza Litwana tal-Unjoni Ewropea għall-perjodu Lulju sa Diċembru 2013.

Affarijiet oħra.

28 ta' Ġunju 2013 SKRIVAN TAL-KAMRA

Proceedings, agenda, minutes and transcripts of the parliamentary committees docx


(Rapport Uffiċjali u Rivedut)

Laqgħa Nru 6

L-Erbgħa, 10 ta' Lulju 2013

Stampat fl-Uffiċċju tal-Iskrivan

Prezz €2.50

Laqgħa Nru 6

L-Erbgħa, 10 ta' Lulju, 2013

Il-Kumitat iltaqa' fil-Palazz, il-Belt Valletta, fis-2.30 p.m.

Il-Minuti tal-laqgħa Nru 5 li saret fis-27 ta' Ġunju, 2013 kienu kkonfermati.

LAQGĦA MAL-E.T. PETRAS ZAPOLSKAS, AMBAXXATUR TAL-LITWANJA, DWAR IL-PRESIDENZA LITWANA TAL-UNJONI EWROPEA GĦALL-PERJODU LULJU SA DIĊEMBRU 2013

Fl-3:40 p.m. il-Kumitat aġġorna għal data u b'aġenda li kellhom jiġu kkomunikati aktar tard.

Proceedings, agenda, minutes and transcripts of the parliamentary committees bar


LAQGĦA NRU.

L-Erbgħa, 10 ta' Lulju 2013

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-2:30 p.m.

L-Onor.

Christopher Fearne, President tal-Kumitat, ippresieda.

PREŻENTI: L-Onor.

Robert Cutajar (sostitut tal-Onor.

Preżenti wkoll kien hemm is-Sur Neil Kerr, Kap tas-Segretarjat għall-Unjoni Ewropea fil-Ministeru għall-Affarijiet Ewropej u t-Twettiq tal-Manifest Elettorali.

ASSENTI: Il-Ministru għall-Affarijiet Barranin l-Onor.

L-Iskrivan tal-Kumitat qal it-talba.

Il-Minuti tal-laqgħa Nru. 5 li saret fis-27 ta' Ġunju, 2013 kienu konfermati.

L-Ambaxxatur tal-Litwanja għal Malta, l-E.T. Petras Zapolkas, għamel preżentazzjoni dwar il-prijoritajiet tal-programm tal-Presidenza tal-Unjoni Ewropea li għall-perjodu Lulju sa Diċembru 2013 tinsab f'idejn il-Litwanja fejn, fost affarijiet oħra, tkellem fuq il-bżonn ta' miżuri konkreti kontra l-qagħad fost iż-żgħażagħ, it-tkabbir ekonomiku inklużi r-riċerka u l-innovazzjoni, il-qasam tal-enerġija, il-politika fir-rigward ta' pajjiżi li qegħdin jaspiraw li jidħlu fl-Unjoni Ewropea, l-Eastern Partnership u l-European Neighbourhood Policy speċjalment ma' pajjiżi fil-Meditterran, is-sigurtà tal-fruntieri tal-Unjoni Ewropea u r-riforma tal-politika komuni tal-biedja u s-sajd.

Wara kien hemm diskussjoni fuq firxa ta' kwestjonijiet fejn sar aċċenn fuq l-immigrazzjoni rregolari mill-Africa ta' Fuq li qegħda tolqot lill-pajjiżi tal-Unjoni Ewropea li jinsabu fil-Mediterran partikolarment Malta u l-Italja.

Fl-3:40 pm il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT